
Introduksyon 


ipinadala nitong Oktubre sa dalawang 

rehiyon sa Visayas na matinding sinalanta 
ng superbagyong Yolanda (Haiyan). Ang unang 
tim ay tumulak sa Eastern Visayas at ang panga- 
lawa ay pumunta sa Panay. 


Dere tim ng Sine Proletaryo (SP) ang 


Layunin ng Sine Proletaryo na gumawa ng bidyo 
na magpapakita kung papaano napangibabawan 
ng rebolusyonaryong mga pwersa at mamamayan 
ang mga hamon para makabawi sa salantang idi- 
nulot ng superbagyong Yolanda. Tungo rito, 
nakipagtalastasan ito para makapanayam ang 
mga kasapi at kadre ng Partido Komunista ng 
Pilipinas (PKP), Bagong Hukbong Bayan (BHB) 
at kinatawan ng National Democratic Front 
(NDF) at mamamayan sa pinakaapektadong mga 
larangang gerilya. 


Katuwang ang mga yunit sa propaganda ng dala- 
wang rehiyon, isinagawa ang pagkuha ng mga 
bidyo at mga panayam sa ilalim ng tungki ng 
kaaway. Parehong nakaalerto ang mga host na 
yunit sa EV at Panay sa panahon ng produksyon. 


Sa EV, nakataas ang red alert mula unang araw 
pa lamang ng tim sa lugar. Sa Panay, hindi 
lumalayo sa pwesto ng BHB ang kaaway. Sa 
pamamagitan ng mahigpit na pakikipag-ugnayan 
sa nakapaligid na mga sangay ng Partido sa 
lokalidad at milisyang bayan, napangibabawan 
ang mga limitasyong idinulot nito. 


Ginampanan ng host na yunit ng BHB ang 
samutsaring “papel” sa produksyon. Nagsilbi 
ang mga Pulang mandirigma bilang mga aktor, 
crew, ekstra, asistant, “taguyod” sa kusina, 
pwersang panseguridad, mananayaw, manga- 
nganta, tagaaliw, tagasalin at kung anu-ano 
pa. Inigpawan nila ang kanilang likas na pag- 
kamahiyain at pag-aalinlangang humarap sa 
kamera. Tumulong sila sa paghahanap ng mga 
lokasyon at nagbigay ng mga rekomendasyon 
para interbyuhin. Wala silang reklamo sa 
matatagal at paulit-ulit na pagkuha ng mga 
bidyo. Dulot ng masigla at walang kapaguran 
nilang paglahok, hindi naging sagabal ang 
mga limitasyon sa tereyn, kagamitan, karana- 
san at lenggwahe. 


Paigtingin ang digmang bayan 
sa pagharap sa kalamidad 
na dulot ng bagyo at bulok 


na gubyerno 


Editoryal, Ang Bayan, Nobyembre 7, 2014 


a pamumuno ng Partido at 
Gran na pagkilos ng mga 

rebolusyonaryong pwersa, 
tuluy-tuloy na isinulong ng mama- 
mayang Pilipino ang rebolusyonar- 
yong kilusan sa pagharap nila sa 
kalamidad na dulot ng bagyo at 
bulok na gubyerno ni Aquino. 


Nagkamit ang mamamayan ng 
makabuluhang mga tagumpay 
kapwa sa pagharap sa kagyat na 
banta ng kagutuman at sa pangma- 
tagalang layunin ng pagsusulong 
ng kanilang pakikibaka laban sa 
iba't ibang anyo ng pagsasamantala 
at pagpapahirap. Puspusang nalan- 
tad ang pagkainutil ng rehimeng 
US-Aquino at nilabanan ang krimi- 
nal na kapabayaan nito. 


Ang mga nakamit ng mamamayan 
na tagumpay ay puhunan para 
ibayo pang paigtingin ng mamama- 
yan at mga rebolusyonaryong pwer- 
sa ang digmang bayan. Dapat sigu- 
ruhin ng Partido at lahat ng rebo- 
lusyonaryong pwersa na konsolida- 
hin ang mga tagumpay at bagtasin 
ang landas ng lahatang-panig na 
pagsulong. 


Dapat anihin ang malakas na bwelo 
ng kilusang masa kapwa sa loob at 
labas ng mga larangang gerilya sa 
anyo ng mabilis na pagpapalawak 
ng mga nakatayo nang mga ganap 
na samahang masa o pagbubuo ng 
mga bago. Dapat mabilis na konso- 
lidahin ang mga tagumpay na ito 
sa pagbubuo ng mga organo ng 
kapangyarihang pampulitika sa 
iba't ibang antas. 


Bilang pagharap sa sakuna, ipina- 
tupad ang mga plano para kolekti- 
bong harapin ng mamamayan ang 
kanilang mga problema sa kabuha- 
yan. Inorganisa ng samahang masa 
ang mga kolektibo sa paggawa 
(suyuan o tiklos sa Waray o binuli- 
gay sa Hiligaynon). Binuksan ang 
mga komunal na bukirin para sa 
kolektibong kapakinabangan. 


Naging masigla ang pagkilos ng 
masa sa mga pulong masa at kolek- 
tibong produksyon. Napakainam ng 
sitwasyon upang ilang ulit na 
buuin at palawakin ang mga ganap 
na samahang masa at itaas ang 
antas nito hanggang inter-baryo o 
munisipal. Susi ang gayong pagta- 

taas ng antas ng organisadong 
lakas upang maging lalong mabisa 
ang pagkilos ng mga ito. 


Naging masigla ang demokratikong 
inisyatiba ng masa sa pagbubuo, 
pagpapairal at pagpapatupad ng 
mga patakaran sa produksyon at 
ekonomya, depensa, seguridad at 
iba pang aspeto ng buhay panlipu- 
nan. Ang demokratikong inisyatiba 
na ito, sa esensya, ay paggamit ng 
kapangyarihang pampulitika at 
pagsasanay sa sariling paggugu- 
byerno. 


Sa esensya, ang gayong paggamit 
ng demokratikong inisyatiba ay 
paggamit ng Pulang kapangyari- 
hang pampulitika. Dapat konsolida- 
hin ang inisyatibang ito at ibayong 
itaas ang kakayahan ng mamama- 
yan sa pagpapatakbo ng kanilang 
gubyerno at pagharap sa mga usa- 
pin sa ekonomya, edukasyong pub- 
liko, serbisyong medikal, kultura, 
depensa at pagsusulong ng digma. 
Ang pagtatatag ng mga komiteng 
rebolusyonaryo sa baryo ang magti- 
tiyak ng konsolidasyon ng mga 
natamong tagumpay sa sama- 


samang pagharap sa bagyo. 


Ang planong binuo sa pagharap sa mga 
problemang pangkabuhayan ay plano ng 
pagsusulong ng rebolusyonaryong progra- 
ma sa reporma sa lupa. Inorganisa ang 
mga pakikibakang masa upang ipaglaban 
ang pagbabawas o pagsususpinde ng upa 
sa lupa, interes sa utang o pagpapatawad 
sa mismong prinsipal sa utang habang 
hindi pa nakakabawi ang mga magsasaka. 


Sa maraming lugar na ang lupa ay nasa 
ilalim na ng kapangyarihan ng mga orga- 
nisasyong masa, binuo ang plano para 
magpalitaw ng makakaing gulay, paunla- 
rin ang produksyon at itaas ang kita ng 
mamamayan. Dapat tiyakin ng Partido na 
nasa namumunong katayuan ang mga 
maralitang magsasaka sa mga organisa- 
syong masa para tuluy-tuloy nilang 
mapamunuan ang mga ito sa landas ng 
mga demokratikong pakikibaka. 


Dapat pasiglahin pa ang mga pagkilos 
upang palawakin ang saklaw ng mga 
pakikibaka para sa reporma sa lupa at 
tiyakin na nagsisilbi ito sa interes ng 
mayorya ng mga naghihirap na magsasa- 
ka. 


Ang pagsusulong ng reporma sa lupa ang 
pangunahing nilalaman ng demokratikong 
rebolusyon at prayoridad na usapin sa 
pagsusulong ng armadong pakikibaka sa 
kanayunan. 


Sa harap ng mabilis na pagtugon ng BHB 
sa pangangailangan ng masa sa panahon 
ng sakuna, lalupang luminaw sa mata ng 
mamamayan na ang BHB ang tunay 
nilang hukbo. Parami nang parami ang 
mga kabataang magsasakang nais sumapi 
sa BHB. Dapat mabilis na maitayo sa 
susunod na mga buwan ang bagong mga 
platun at mga kumpanya ng mga Pulang 
mandirigma. 


Dapat ibayong palakasin ang kakayahang 
militar ng lahat ng yunit ng BHB at mag- 
punyagi sa paglulunsad ng mga taktikal 
na opensiba. Katulad ng paghawak ng 
BHB ng inisyatiba sa pagpapakilos ng 
mamamayan sa pagharap sa bagyo, 


gayon ding inisyatiba ang dapat kamtin 
ng BHB sa pakikidigma. 


Dapat palakasin ang kakayahan ng 
mamamayan sa pakikidigmang gerilya sa 
pamamagitan ng pagpapalawak at pagpa- 
palakas ng mga milisyang bayan. Dapat 
sanayin ang mga ito at hikayating kam- 
tin ang inisyatiba sa pagkokoordina ng 
paglulunsad ng tiyak na maipagtatagum- 
pay na mga taktikal na opensiba laban sa 
nag-ooperasyong mga yunit ng kaaway 
na pumapasok sa mga larangang gerilya. 


Batid ng rehimeng Aquino na ang sitwas- 
yong iniwan ng superbagyo at superinutil 
na gubyerno ay napakainam para sumu- 
long nang mabilis ang rebolusyonaryong 
kilusan. Kaya naman kahit abalang-abala 
pa ang mamamayang bumangon mula sa 
hagupit ng Yolanda at kaliwa't kanan ang 
sigaw para itigil ang kanilang mga opera- 
syong militar, hindi tumitigil ang pasis- 
tang mga tropa ng 3rd at 8th ID sa 
panghahalihaw sa mga lugar na aktibo 
ang BHB at ang mga organisasyong masa 
sa pagharap at pangingibabaw sa pinsa- 
lang dulot ng bagyo. 


Hindi dapat hayaan ang mga tropa ng 
kaaway na walang-habas na maglunsad 
ng mga kampanyang mapanupil at mang- 
abuso sa karapatang-tao. Paigtingin ang 
mga taktikal na opensiba upang maipa- 
malas ang labis na galit ng mamamayan 
sa bulok na gubyerno ni Aquino na bigo 
sa pagharap sa mga hinaing ng bayan. 


Ang sama-samang rebolusyonaryong pag- 
kilos ang tanging daan para harapin ng 
mamamayan ang mga kalamidad at ang 
bulok na reaksyunaryong gubyerno. 
Napatunayan ito hindi lamang sa pagki- 
los pagkatapos ng Yolanda, kundi maging 
sa mga nagdaang delubyo tulad ng Pablo, 
Sendong, Habagat at Ondoy. 


Dapat mahigpit na panghawakan ng 
Partido at mga rebolusyonaryong pwersa 
ang mga aral at prinsipyo sa pagharap sa 
mga sakunang dulot ng bagyo at inutil 
na gubyerno. 


Dapat ilantad ang pagkainutil at kawa- 

Ang sama- 
samang 
rebolusyonaryong 
pagkilos ang 
tanging daan 
para 

harapin ng 
mamamayan ang 
mga kalamidad 
at ang bulok na 
reaksyunaryong 
gubyerno. 


lang-malasakit ng reaksyunaryong gub- 
yerno sa kapakanan ng mga inaapi at 
pinagsasamantalahang uri sa panahon ng 
kalamidad. Dapat makita ng mamamayan 
na ang hambalos ng kalikasan ay pinaka- 
matindi at pinakamalupit laban sa 
masang inaapi at pinagsasamantalahan. 
Ilusyon ang sinasabing pantay-pantay 
ang lahat sa harap ng kalikasan. 


Kilusang protesta ang tanging sandata 
ng mamamayan para igiit ang nararapat 
na pondong pang-ayuda para sa mga 
nakaligtas sa sakuna. Ang sigaw para sa 
angkop na halagang pondong pang-ayuda 
ay hindi paglilimos kundi paggigiit ng 
katarungan at pagsingil sa kabiguan ng 
reaksyunaryong estado na garantiyahan 
ang kagalingan, kaligtasan at kabuhayan 
ng mamamayan. 


Ang paghahanda sa mga natural na kala- 
midad ay kabilang sa mga responsibilidad 
ng bagong demokratikong gubyernong 


bayan. Bahagi ng responsibilidad ng mga 
organo ng kapangyarihang pampulitika 
ang pagbubuo ng sistema ng depensang 
sibil o pagpapakilos ng masa para sa 
kanilang kapakanan at kaligtasan, pagsa- 
saayos ng mga organisasyon para sa pag- 
papakilos ng ayudang pangkagipitan at 
iba pa. 


Ang pinakamalaking paghahanda na 
dapat gawin ng mga rebolusyonaryong 
pwersa ay ang tuluy-tuloy na pagpapala- 
kas ng Partido, hukbong bayan at mga 
organo ng kapangyarihang pampulitika at 
pagsusulong at pagpapalaganap ng kilu- 
san para sa reporma sa lupa. 


Ang ibayo pang pagsusulong ng digmang 
bayan tungo sa mas mataas na yugto ang 
pinakamahalagang dapat gawin upang 
mapalakas ang kakayahan ng mamama- 
yan at kanilang rebolusyonaryong kilusan 
sa pagharap sa sakuna ng bagyo at bulok 
na gubyerno. SP 


Mga senaryo mula Ormoc City 
tungong Tacloban City 


alos pare-pareho ang 

masasagap na mga 

eksena ng kamera-- 

ang nakakalungkot 

na tanawin ng mga 

sira-sirang gusali na 
parang mga kalansay na kumaka- 
way, nakahilerang “tent cities,” 
mga hindi nakukumpuning kalsada, 
mga estudyanteng pilit na pumapa- 
sok sa kanilang mga paaralan na 
sirang-sira ang mga bubong at 
natitibag na ang mga pader, mga 
karatula sa daan na humihingi pa 
rin ng tulong na pagkain, mga 
nakadapang puno ng saging at 
ekta-ektaryang putol na mga puno 
ng niyog na parang inatake ng pes- 
teng cadang-cadang. Lalong napa- 
not pa ng kalikasan ang dati nang 
kalbo na landslide-prone na kabun- 
dukan ng Leyte. 


Hindi mo na talaga kailangan ng 
anti-gubyernong propaganda para 
magngalit ka sa kriminal na kapa- 
bayaan ng inutil na rehimeng US- 
Aquino. 


Saan man mapadako, walang mari- 
rinig kundi ang mga kwento ng 


mga nakaligtas sa bagyo. Pero 
walang maririnig na kahit isa man 
lang na nagpasalamat sa gubyer- 
nong Aquino. Bakit nga naman sila 
magpapasalamat sa gubyernong 
manhid sa kalagayan ng mamama- 
yan? 


May ilang pagbabago na ngang 
makikita, ngunit karamihan sa mga 
ito ay paimbabaw lamang. 
Madarama mo pa rin ang lubhang 
kalungkutan at malalim na galit ng 
mamamayan sa gubyerno kapag 
nagsisimula na sila sa pagkwento 
ng kanilang mapapait na karana- 
san. Tiyak na aabutin pa ng ilang 
taon bago tuluyang mahilom ang 
mapapait na alaala ng Yolanda. 
Sino nga ba ang basta na lamang 
makakalimot sa trahedya noong 
Nobyembre 8, 2013? 


“May mga 40 namatay dito,” sabi 
ng matandang lalaki na nagmama- 
neho ng traysikad na nirentahan 
namin habang kumukuha ng bidyo 
sa San Jose District sa Tacloban 
City. “May 100 katao ang namatay 
dito,” turo ng drayber sa dinaanan 
naming paaralang elementarya sa 


ESF 


PG 


Fishermen's Village, isang lugar sa 
San Jose District. Sama-samang 
namatay sa loob ng paaralang ito 
ang mga guro, mga estudyante, 
kasama ang mga magulang nila. 


Tumaas nang hanggang sampung 
piye ang tubig nang magkasal- 
ubong ang alon mula sa dagat at 
ang flash flood mula sa kabundu- 
kan, kwento niya sa amin. “Dyan sa 
Astrodome na 'yan, libu-libong tao 
ang sumilong dyan. Akala nila ay 
ligtas sila roon, pero may ilang 
daan din ang namatay dyan.” 
Matatanaw namin ang malaking 
gusali ng Astrodome habang duma- 
daan kami sa pampang ng ilog ng 
Fishermen's Village. 


Isa pang malungkot na kwento ng 
batang traysikad drayber sa San 
Jose District: 


Bandang alas-9 ng umaga nang 

dumaan ang Yolanda at bigla na 

lamang bumaha. Tatlo silang mag- 
kakapatid na lalaki na tinangay ng 
malakas na alon. Lumangoy sila at 
nang dumaan sila sa isang basket- 
ball court ay kumapit ang drayber 


ng traysikad sa board nito. Hindi siya bumitiw dito 
hanggang sa humupa ang tubig baha. Pero hindi sinwer- 
te ang dalawa niyang kapatid na lalaki. Tuluyan silang 
inanod ng malakas na alon at hindi na niya muling naki- 
ta ang mga ito. 


Kapag makita mo ang barkong inanod ng alon paahon sa 
lunsod ng Tacloban ay masusukat mo kung gaano kala- 
kas ang daluyong na tumama sa lugar na ito, na tinagu- 
riang “Ground Zero.” 


Wala pa ring permanenteng bahay sina Aling Rosa 
(hindi tunay na pangalan), utility worker ng isang lod- 
ging house. Nakaligtas siya at kanyang pamilya nang 
tumakbo sila sa mataas na lugar nang dumaan ang 
Yolanda. Nakatira lamang sila ngayon sa isang tolda, 
taliwas sa iniuulat ni DSWD Sec. Corazon “Dinky” 
Soliman na wala nang nakatirang “evacuees” sa “tent 
cities” dahil inilipat na silang lahat sa mga perma- 
nenteng tirahan. 


Mahirap talaga ang kalagayan namin, kwento sa amin ni 
Aling Rosa. Aniya, “Romualdez Country daw kasi ang 


Tacloban.” Kawawa naman silang mahihirap. Nadamay 
sila sa away ng mga reaksyunaryong angkan ng mga 
pulitiko sa bansa---ang iringan sa isang banda ng mga 
pamilyang Aquino at sa isang banda, ng pamilyang 
Romualdez-Marcos. 


(Naaala niyo pa ba na sa harap ng mga kamera ng tele- 
bisyon ay sinumbatan ni DILG Sec. Mar Roxas si 
Tacloban Mayor Alfred Romualdez nang humingi siya ng 
ayuda sa pambansang gubyerno? Malinaw na sinabi ni 
Roxas na hindi makakatikim ng ayuda ang Tacloban 
dahil ang meyor ay kabilang sa angkan ng mga 
Romualdez.) 


Ni isang tulong na bigas o kape mula sa DSWD ay 
walang natanggap si Aling Rosa. Nabubuhay lamang sila 
sa tulong ng kanilang mga kakilala at sa kanyang pagta- 
trabaho bilang utility worker. 


“Puro lamang daldal ang Lacson na yan!” galit namang 
sinabi ng matandang traysikad drayber tungkol sa mga 
sinasabi ni dating Sen. Panfilo Lacson, ang Presidential 
Assistant on Recovery and Rehabilitation. SP 


Ulat mula sa Panay 


umigit-kumulang 

tatlong oras nagla- 

kad ang pangkat ng 

Sine Proletaryo at 

Pulang Madyaas 

Productions bago 
nakarating sa lugar ng punong-aba- 
lang yunit ng BHB. Bagaman may 
isinasagawang operasyon ang AFP 
sa lugar, minabuti ng kumand ng 
BHB na ituloy ang proyektong 
bidyo para itampok ang kilusang 
pagbangon ng mamamayang sina- 
lanta ng bagyong Yolanda. Sabik 
din ang mga Pulang mandirigma na 
ibahagi ang kanilang mga karana- 
san. 


Sinalubong ang tim ni Ka Nena na 
ang pamilya'y kabilang sa mga 
nakaligtas sa bagyong Yolanda. 
Nakikituloy siya sa bahay ng isang 
konsehal ng baryo na pinagtatraba- 
huhan niya bilang kasama. Hindi 
pa nayayari ang kanilang bahay, 
pero itinuro niya ang ilang yero at 


plywood na aniya'y bigay sa kanila 
ng mga progresibong NGO. 


Hindi nakasama si Ka Nena sa rali 
nung araw na iyon. Ibinahagi 
niyang parami nang parami silang 
mga nagrarali dahil sa galit sa gub- 
yerno ni Aquino. Kung hindi lang 
dahil sa kakapusan nila sa pamasa- 
he, tiyak na mas marami pa ang 
makadadalo sa mga kilos-protes- 
tang ito. Tiniyak ni Ka Nena na 
sasama siya sa susunod na rali. 


Di pa naglalaon ang pagkukwento 
ni Ka Nena ay dumating ang mga 
Pulang mandirigmang sina Ka Jay-r 
at Ka Justin para sunduin ang 
pangkat ng SineProl. Ilang minuto 
lamang na lakad, pagtawid ng ilog, 
ay naroon na kami sa lugar na 
pinupwestuhan ng isang platun ng 
hukbo. Kumustahan, pakilanlan, 
timplahan ng kape at oryentasyon. 
Mag-aalasingko pa lamang ng 
hapon, pero madilim-dilim na ang 

paligid. Kumain kami ng maagang 
hapunan at bago kumagat ang 
dilim ay inihatid ang pangkat sa 
tutuluyan nitong bahay. 


Kinabukasan, tumuloy ang tim sa 
“posting” ng mga kasama. Dati 
nang tinigilan ng yunit ang lugar. 
Makikita pa ang mga giniba nang 
lumang istruktura ng kampo sa 
gitna ng kawayanan. Iilan na 
lamang ang ganitong lugar sa erya 
na kaya pang magkamoplahe sa 
platun. Ang kalakhan ng paligid ay 
palayan at maisan. Malaking bahagi 
ang maisan na tinatamnan ng BT 
corn. Isa itong uri ng mais na 
genetically modified, hindi kinakain 
ng taumbaryo at kabilang sa isyu 
na ikinakampanya ng Hukbo para 
sa pagpapalit-tanim pabor sa mani 
at iba pang produkto. 


Sa gitna ng konstruksyon ng 
kampo, nagpulong ang tim ng 
video project at ang mga kadre sa 


teritoryo. Mayroon nang naunang komunikasyon kaugnay 
sa proyekto, kaya ilang detalye ang tinuktukan ng pag- 
uusap. 


Magiliw ang mga mandirigma sa pagdating ng tim ng SP. 
Subalit may pangkalahatang hibo ng lungkot sa buong 
platun. Sa araw na iyon, isang linggo pa lamang na 
pumanaw ang pangalawang kalihim ng komiteng lara- 
ngan, si Ka Agnes, na siya ring pangunahing kadre ng 
Partido na tumutok sa gawaing rehabilitasyon para sa 
mga biktima ng bagyong Yolanda. 


Ganoon pa man, hindi ito naging hadlang para maipursi- 
ge ang mga balak at matugunan ang mga pangangalla- 
ngan para sa paglalabas ng bidyo para sa unang taong 
anibersaryo ng pananalasa ng bagyong Yolanda at iba 
pang kaakibat na proyekto. 


Sa kabuuan, walong Kasama ang nakapanayam ng SP at 
nakunan ng bidyo at litrato. Nag-umpisa sa mga kadre 
ng teritoryo, mga Pulang mandirigma, lokal sa sangay 
ng Partido, at mga kasapi at lider ng organisasyong 
masa at milisyang bayan. May mga kuha rin sa kabuuang 
pwersa ng Hukbo para magsilbing istak na bidyo para 
magamit sa susunod na mga proyekto. Higit sa lahat, 
nakunan ng bidyo ang mga taumbaryong naggagapas na 
ng kanilang palay na bunga ng mahigpit na pakikipagtu- 
lungan nila sa Hukbo. 


Kinailangan ng isang Kasamang matatas managalog para 
magsilbing interpreter. Mas kumportable ang mga 
Kasama sa Hukbo at lokalidad na magsalita sa lokal na 
lenggwahe nila, ang Hiligaynon. 

Sa kalahatan, dumaloy nang maayos ang mga panayam. 
Bawat isa sa mga ininterbyu ay halos nanggigigil sa 
galit kapag isinasalaysay na ang kainutilan ng gubyer- 
nong lokal at nasyunal sa pagtrato sa mga nakaligtas sa 
Bagyong Yolanda sa lugar at kung paano hinarap ang 
sakuna. Inspirado naman silang talakayin ang kabayani- 
han at pagtulong ng mga Pulang mandirigma at ang 
pagkilos ng taumbayan para ibangon ang kanilang 
buhay at kabuhayan. 


Nang matapos na ang unang bugso ng gawain kaugnay 
ng proyektong bidyo, nagmando na ang kumand na kai- 
langan nang maihatid patawid sa ilog ang mga 
Kasamang kailangang lumabas dahil baka lumakas ang 
ulan at di kayaning makatawid bunga ng malakas na 
agos. 


Sa tinuluyang bahay idinaos ang parangal kay Kasamang 
Salvacion V. Mendoza na mas kilala sa lugar bilang Ka 
Agnes/Ka Rita na namatay dahil sa pneumonia. 
Emosyunal ang gabing iyon. Naghandog ng avit, tula at 
mga salaysay ang mga Kasama bilang pagpupugay sa 
kabayanihan at mabubuting ginawa ni Ka Agnes, di 
lamang sa dahil sa kanyang ambag sa pagpapaunlad ng 
teirtoryo, kundi, higit sa lahat, sa kampanyang pagba- 
ngon ng masa mula sa pagkalanta na dulot ng Bagyong 
Yolanda. 


Pagkatapos ng mga kuha at panayam, payak lamang ang 
paalam ng nagsilbing punong-abala ng SP. 


“Ingat palagi mga kasama” habang kadaop ang aming 
mga palad. SP 


uling nakapanayam 
ng Sine Proletaryo 
si Santiago “Ka 
Sanny” Salas, ang 
tagapagsalita ng 
National 
Democratic Front sa Eastern Visayas 
nang dumalaw kami sa rehiyon 
nitong Oktubre. Una namin siyang 
nakapanayam noong Nobyembre 
2013, may ilang araw lamang ang 
nakararaan mula nang humagupit 
ang Yolanda sa kalakhan ng Visayas 
at bahagi ng Southern Tagalog. 


Masayahing kasama pa rin siya. Sa 
mga bagong nakakakilala kay Ka 
Sanny, tila baga wala itong pina- 
pasang mga problema gayung mala- 
ki ang epekto ng nagdaang super- 
bagyo sa kabuhayan ng mamama- 
yan. 


“The hills are alive.... (buhay ang 
kabundukan....)” biglang kanta ng 
dating paring Katoliko na ngayo'y 
Marxistang gerilya, ng paborito 
niyang awitin mula sa musical na 
“Sound of Music.” Habang kinakan- 
ta niya ito ay itinuturo niya sa 
amin ang bughaw-luntiang kabun- 


dukan at ang inaaning gintong 
palay sa mga kaingin ng mga 
parag-uma (magsasaka). 


Matindi ang pinsalang idinulot ng 
Yolanda sa kabuhayan ng mamama- 
yan sa Eastern Visayas. 

Ang mga niyog na siyang mayor na 
kabuhayan ng mamamayan dito, 
ayon kay Ka Sanny, ay tulad ng 
mga palito ng posporong nangabu- 
wal. Umabot sa P41 bilyon ang 
halaga ng mga nasirang niyugan-- 
na aabot pa nang sampung taon 
bago muling magkabunga; P7 bil- 
yon ang nasira sa industriya ng 
pangisda at 100% naman sa abaka. 


Kaagad na tinutukan ng Partido sa 
Eastern Visayas ang pagpapabwelo 
sa gawaing pang-ekonomya. Ito ay 
para kagyat na may makain ang 
mga biktima sa harap ng malawa- 
kang kasalatan dahil pati ang mga 
duma o mga halamang ugat ay 
nangasira rin. 


Kaugnay nito, nagbaba ng atas ang 
Partido at NDF-EV sa Bagong 
Hukbong Bayan (BHB) na magpatu- 
pad ng dalawang buwang tigil- 

putukan laban sa kaaway para 
matutukan ang pagtulong sa mga 
biktima tulad ng pagkukumpuni ng 
mga nasirang bahay at mga saka- 
han. 


Sa kabila ng nagpapatuloy pa ring 
mga operasyong militar ng 8th ID 
ng Philippine Army laban sa BHB, 
naabot ng kampanyang pang-eko- 
nomya ang 21 bayan at 116 baran- 
gay sa rehiyon. Inilunsad ng mga 
kasama ang iba't ibang pamamara- 
an ng kooperasyon tulad ng aragla- 
yon (mutual aid), tiklos o palitan 
ng lakas-paggawa at komunal na 
pagsasaka. Layon ng lahat ng ito 
na maibsan ang kahirapan sa pag- 
tatrabaho. 


Bukod sa kampanyang pang-eko- 
nomya, ano pa ang tinututukan ng 
Partido sa Eastern Visayas? 


Nanawagan din ang Partido sa 
mamamayan ng EV at mga kaibigan 
nito na bigyan ng suporta ang mga 
kilos-protestang ilulunsad sa 
Tacloban at iba pang sentrong 
bayan mula Enero hanggang Abril 
2014 para singilin ang rehimeng 


Aquino sa kriminal na pagpapabaya nito 
sa mga biktima ng kalamidad. (Sa kauna- 
unahang pagkakataon sa hayag na kilu- 
sang masa sa rehiyong ito, dalawang 
araw na humugos sa mga mayor na lansa- 
ngan ng Tacloban City noong Enero 14 
ang may 12,000 biktima ng bagyong 
Yolanda.) Nagpatuloy ang mga kilos-pro- 
testang ito hanggang sa National Capital 
Region (NCR) noong Abril at Hulyo nang 
manawagan sila ng pagbabagsak sa inutil 
at korap na rehimeng Aquino. 


Katulad sa unang panayam namin, taus- 
pusong ipinahayag ni Ka Sanny ang paki- 
kiisa ng Partido at ng National 
Democratic Front at lahat ng rebolusyo- 
naryong pwersa sa Eastern Visayas sa 
mga kababayan nilang Waraynon na nag- 
titipon sa Tacloban City noong 
Novbyembre 7 at 8 kaugnay sa anibersar- 
yo ng Yolanda: 


“Ipinapahayag ng NDF-Silangang Bisayas 
ang pakikiisa sa libu-libong nakaligtas sa 
superbagyong Yolanda na nagmamartsa 
ngayon sa Tacloban City. Nakikiisa tayo 
sa milyun-milyong mamamayan sa Samar 
at Leyte gayundin sa iba pang rehiyon na 
patuloy na naghihirap sa kagutuman, 
kasalatan at kawalan ng pag-asang hina- 
harap isang taon pagkatapos ng bagyong 
Yolanda. Nakikiisa tayo sa mamamayan 
na nang-aakusa sa rehimeng Aquino ng 
kriminal na kapabayaan sa mga biktima 
ng Yolanda.” 


“Singilin natin ang rehimeng US-Aquino 
kung nasaan na ang napakaraming 
perang ibinigay sa atin mula sa labas ng 
bansa. Dapat ibigay ito sa mga taong 
nasalanta,” ani Ka Sanny. 


“Ang hiling ng mga nakaligtas sa Yolanda 
ay P40,000. Bilyun-bilyong piso na ang 
natatanggap ng gubyerno pero hindi ito 
ibinibigay sa atin. May ilang pakitang- 
taong proyekto sa rehabilitasyon na ipi- 
napadala rito pero hindi ito nakakasapat 
para maibsan ang hinagpis ng mga bikti- 
ma,” dagdag ng tagapagsalita ng NDF-EV. 


Hinikayat niya ang kanyang mga kababa- 
yan na“... dapat nating ipakita ang ating 


pagkakaisa laban sa rehimeng Aquino sa 
kriminal na kapabayaan nito na pangala- 
gaan ang kagalingan ng mamamayan, 
partikular sa Leyte at Samar. Kaya mag- 
kakaroon tayo ng muling pagkilos para sa 
layuning ito. Singilin natin si Aquino sa 
kanyang pagpapabaya at iugnay natin ito 
sa pakikibaka para patalsikin siya sa 
Malacanang.” 


“Bakit?” tanong ni Ka Sanny. “Wala 
naman siyang nagagawang kabutihan sa 
mga magsasaka!” 


“Tingnan ninyo, mayroon siyang P551 
bilyon para raw sa mga magsasaka. Pero 
kailan ba dumating ang pera para sa kada 
isa? Wala ni isang proyektong dumating 
na makakatulong sana sa atin para maka- 
bawi sa kabuhayan. Hindi tulad ng ibang 
bansa na mayroong subsidyo para sa mga 
magsasaka. Pero dito sa atin ay wala. 
Ang bawat magsasaka ay pinababayaang 
magsikap sa sarili at walang ginagawa 
ang gubyerno.” 


“Sa kabilang banda, tinutulungan niya 
ang kanyang pinapaborang mga kaibigan, 
kaklase at kabarilan.” 


“Tingnan ninyo, sa ngayon ang Tacloban 
ay pinaghahatian na ng malalaking 
negosyante. Halimbawa, bilyun-bilyon 
ang halaga ng naitatayong pabahay sa 
syudad na tulad ng mga kulungan ng 
baboy! Kaya para sa atin, ano ba tala- 
ga ang ipinakikita ng sakunang Yolanda? 
Malinaw pa sa tubig ang kabulukan ng 
gubyerno, ang kawalan ng simpatya at 
kawalang damdamin para sa mamamayan 
laluna sa mga dukha,” hinagpis ni Ka 
Sanny. 


“Kaya, nananawagan ang pamunuan sa 
Eastern Visayas na maglunsad tayo ng 
mga pagkilos laluna sa Tacloban o sa 
Maynila kaugnay ng usapin ng pagpapa- 
talsik sa rehimeng US-Aquino. Grabe ang 
pagkakalantad ngayon sa iskandalong 
pork barrel.... Bilyun-bilyong pondo ng 
mamamayan ang ninanakaw ng mga 
korap na upisyal sa gubyerno samanta- 
lang mumo na lamang ang nakararating 
sa atin.” SP 

ubong Panay si Concha 

Araneta, ang tumata- 

yong tagapagsalita ng 

CPP-NDF ng Panay. Isa 

siya sa mga nagpundar 

ng rebolusyonaryong 
kilusan sa isla. “Noong YS ako, 
nakikita ko sa ilang pagtitipon si 
Louie Jalandoni. Tapos bigla na 
lang nawala at nabalitaan ko na 
nagpultaym na. Ah, kasama rin 
pala siya!” 


Balingkinitan, maputi at may-edad 
na, pero bakas pa ang gandang 
mestisa ng kanyang kabataan. 
Hindi maitago ng simpleng kasuo- 
tan ang kanyang mataas na uring 
pinagmulan, dahil sa makinis na 
kutis ng isang dating sosyal na 
kolehiyala. Pero mapagkalinga siya 
sa mga kasama at kabiruan niya 
sila. 


“Lance, ano wala ka pa ring makit- 
ang karelasyon? Dapat kasi nakiki- 
salamuha ka sa mga teritoryo nang 
makita ang iyong beauty..”, pagba- 
ti niya sa kasama naming nasa 
istap nila sa gawaing propaganda 
ng rehiyon. “Kayo ni Mayang, huh, 


hanggang ngayon hindi pa rin kayo 
nagpapamedikal-tsek-ap. Bigyan 
niyo ng panahon...” pasermon, 
pero magiliw niyang paalala sa 
dalawang kasama. Labis din kasi 
niyang ikinalungkot ang pagkama- 
tay ni Ka Rita sa sakit, na ikinagu- 
lantang ng lahat. Kaya nag-iistrikto 
siya sa mga may nararamdaman sa 
katawan na dapat hindi basta-basta 
nagkakasya sa self-medication. 


Matapos ang mga kumustahan, tin- 
anong namin siya kung ano ang 
isusuot niya para sa interbyu. 
“Wala akong dala, akala ko walang 
video, usap lang. Kung alam ko, e 
di dinala ko sana ang spaghetti 
(dress) ko,” pabiro niyang sagot. 


Hiniling namin sa kanya na bago 
ang interbyu, magbigay muna siya 
ng pangkalahatang oryentasyon ng 
rebolusyonaryong kilusan sa Panay. 
Nagpaunlak naman siya. 


“Binubuo ang Panay region ng apat 
na prubinsya (Antique, Aklan, 
Capiz, at Iloilo) at isang subpro- 
binsya, ang Guimaras. Diversified 
ang economy ng Panay: palay, isda, 


14 


Concha Araneta 
Tagapagsalita 
National Democratic Front/ 


Communist Party of the Philippines 


Panay Island 


sugpo, tubo, mais at niyog ang 
mga pangunahing produkto. 
Antique ang mas hirap dahil di na 
mataba ang lupa. Ang Panay ang 
isa sa may pinakamalalaking pro- 
duksyon ng palay sa buong bansa. 


Pero matapos manalasa ang 
Yolanda, kalahati ng buong popula- 
syon ay naapektuhan ang kabuha- 
yan. Ngayon, ang malaking bahagi 
ay nakaasa na sa inaangkat na 
bigas. Pinakamalawak na tinamaan 
ang Northeastern Panay: Aklan, 
Capiz at Northern Iloilo, Northern 
Antique. Capiz at Aklan ang pinaka- 
matindi,” pagsisimula niya. 


“Sa Estancia ang may pinakamara- 
ming namatay, tapos sinundan pa 
ng oil spill mula sa Power Barge 
103 ng NAPOCOR. Si Drilon nagkon- 
trata. Mas tayo ang umasikaso sa 
masa sa relief at rehab. “ 


“Nang humambalos ang Yolanda ay 
nasa kalagitnaan kami ng paglulun- 
sad ng kampanyang pulitiko-militar 
laban sa tuluy-tuloy at matinding 
mga operasyon ng kaaway sa isla. 
Itinigil namin ito at inatasan ang 


mga pwersa na ibigay ang ubos- 
kayang pagtulong sa mga nasalanta 
laluna na sa ating erya, mga 
sonang gerilya at mga komunidad 
na maaabot ng mga progresibo at 
demokratikong organisasyon. 
“Agad naming tinutukan ang pag- 
abot pareho sa mga organisado o 
di-organisado, basta mga biktima 
sila batay sa kanilang panganga- 
ilangan. Kaya sa ngayon, ang kilu- 
san natin ay hindi lamang suma- 
saklaw sa mga biktima ng Yolanda 
kundi pati sa iba pang mamama- 
yan, laluna sa kabundukan. 
Inoorganisa at binibigyan ang mga 
biktima ng oryentasyon kung 
paano nila mapauunlad ang kani- 
lang kabuhayan. Mapauunlad ang 
produksyon nila sa pamamagitan 
ng organisadong pagkilos at pag- 
salig sa sarili nilang paggawa at 
pagpupursige, sa higit na pagpa- 
palakas ng sarili nilang pwersa. 
Kaya ang mga progresibong grupo 
at rebolusyonaryong kilusan 
lamang ang aktwal na nagbigay ng 
tulong sa masa. Ito ay sa pama- 
magitan ng paggabay sa kanila 
kung paano muling makakabangon 
sa pagkalugmok. 


“Lubhang malaki ang naitulong ng 


pag-oorganisa sa masa pagkatapos 
ng Yolanda. Nakita nila na hindi 

sila pinabayaan ng Partido. “ 


Pagtutuloy niya: “After Yolanda, 
lumaki ang mga political mobiliza- 
tion natin sa Iloilo City, Kalibo, 
Capiz. Sa Roxas City, inabot ang 
7,000, mula sa dating 1,500-2,000; 
may instance na 9,000. Grabe ang 
momentum sa isyu ng pork barrel, 
dahil napakakongkreto sa Panay ng 
korapsyon kaugnay ng Iloilo coven- 
tion center, Jalaur dam at beau- 
tification project ni Iloilo City 
Mayor Mabilog, habang grabe ang 
kapabayaan sa pagtugon sa mga 
biktima ng kalamidad. 


Sa break ng interbyu dahil sa ulan, 
pinaalala ni Ka Lance ang matagal 
na niyang inuungot na dapat simu- 
lan na ni CA isulat ang rebolusyo- 
naryong kasaysayan ng Panay, 
habang malakas pa siya. 


Sa katapusan ng interbyu, tinuunan 
niya ang rehimen: “Ang ginawa ng 
gubyernong Aquino—puro lamang 
pagpopostura—mga photo-ops 
palagi. Dumalaw si Aquino, gayun- 
din si Roxas, sa Panay pero wala 
silang nagawa, walang resulta. 
Lahat ng eryang nauugnayan ng 
BHB ay walang nakuhang tulong 
mula sa gubyerno. Inutil ang gub- 
yerno ni Aquino.” SP 


Instruktor sa pulitika ng platun 
BHB-Eastern Visayas 


umating si Ka Bryan 

sa gitna ng red alert 

sa pangatlong araw 

namin sa lugar. 

Nagkataong “suma- 

bay” sa iskedyul ng 
Sine Proletaryo ang clearing ope- 
rations ng tropa ng AFP na naka- 
kampo sa prubinsya. Ilang araw 
ding umikot-ikot ang mga sundalo 
sa mga sityo at baryo na malapit 
sa binabasehan ng BHB. Minsan, 
sa isang maiksing panahon, 
dumaan sila sa isang baryong 
ilang minuto lamang ang layo 
mula sa aming kinalalagyan. Sa 
kabila nito, naisagawa ng tim ng 
mga inisyal na interbyu at pagku- 
ha ng bidyo ng mga kasamang 
hindi nakatalaga sa mga pangu- 
nahing yunit palaban. 


Isa rito si Ka Bryan na tumatayong 
political instructor ng platun ng 
BHB at nangunguna sa gawaing 
rehabilitasyon sa larangang geril- 
yang iyon. Sumasaklaw ang platun 
nila ng mga erya na dumanas ng 
bagsik ng bagyong Yolanda. 


Katatapos lamang ni Ka Bryan na 
asikasuhin ang pulong ng subsek- 
syon ng Partido sa kabilang baryo. 
Kabilang sa pinag-usapan doo'y ang 
plano ng mga tagabaryo na luma- 
hok sa kilos-protesta ng mga bikti- 


ma ng bagyo sa Nobyembre 8. 
Wala pang dalawang taon sa lugar 
si Ka Bryan. Pero, aniya,” matagal 
nang kumikilos ang BHB dito. 
Noong dekada 1980, antas-munisi- 
palidad na ang mga organisasyong 
masa dito. 


Nang dumating sila sa larangang 
ito, pangunahing trabaho ni Ka 
Bryan ang muling pagtatayo at 
pagpapakilos ng mga ganap na 
samahang masa o mga “aso” (aso- 
sasyon) sa lokal na katawagan. 


Isang linggo bago dumating ang 
Yolanda, “binigyan na ng pansin ng 
mga yunit dito na may paparating 
na malakas na bagyo,” sabi ni Ka 
Bryan. Pinaabot nila ang limita- 
dong impormasyon sa mga baryo, 
bagamat wala pa rin silang ideya 
kung gaano kalakas si Yolanda. 


Matapos ang bagyo, isa si Ka Bryan 
sa mga direktang namahala sa pag- 
alam ng pinsala, pagpapakilos sa 
Hukbo para tumulong sa pagba- 
ngon ng mga baryo at sa pamama- 
hagi ng relief. 


“Ilang linggo pagkatapos ng bagyo, 
inilunsad natin ang Party confe- 
rence sa lahat ng Sangay ng Partido 
sa Lokalidad, o ang tawag dito ay 
BOP (batakan nga organisasyon han 

Partido). Isa itong kumperensya na 
binuo para talakayin ang papel ng 

Partido sa pagharap sa salanta ng 

bagyong Yolanda.” 


Sa naturang kumperensya, nag-ulat 
ang mga Sangay ng Partido sa 
Lokalidad (SPL) kaugnay sa kalaga- 
yan ng kanilang mga komunidad 
pagkatapos ng bagyo. Iniulat nila 
ang bilang ng mga nasalantang 
kabahayan, pananim at iba pang 
ari-arian ng mamamayan. 


“Ito ang pinagbatayan ng gina- 
wang plano para tugunan ang kani- 
lang mga pangangailangan.” 


Batid ng mga kasama na kung hindi 
maaagapan ang sitwasyon, maaa- 
ring magkaroon ng malawakang 
kagutuman sa lugar. 


“Unang-una, tinugunan natin ang 
problema sa produksyon at proble- 
ma sa kakulangan ng pagkain.” 
Pangunahing bahagi ng plano ang 
pagtatanim ng makakain na mga 
pananim tulad ng kamote at yaong 
mabibilis na maaani. 


“Nakasalalay ang implementasyon 
ng plano sa ekonomya sa pagkilos 
ng mga organisasyong masa ng 


mga magsasaka o sa mga 'aso', 
ayon kay Ka Bryan. 


“Kailangan ng kolektibong pagkilos.” 


Resulta ng planong ito, naitayo sa lara- 
ngang gerilya ang mahigit 80 kooperati- 
ba na may iba't ibang tipo, mula sa 

mahigit sampu lamang bago ang bagyo. 


“Isa rito ang kooperatiba sa makinar- 
yang pansakahan, katulad ng patubig, 
traktora at thresher. Tapos meron din 
tayong kooperatiba sa hayupan, may 
baboy, manok. Isa pa yung kooperati- 
bang tindahan na siyang tumugon sa 
nagtaasang presyo sa mga batayang 
pangangailangan ng masa.” 


Pero hindi simple ang pagpapatakbo ng 
mga kooperatiba. Maraming usapin ang 
kailangang bunuin at pag-isipan para 

lubos na mapakinabangan ang mga ito. 


“Halimbawa,” sabi ni Ka Bryan, “mahal 
ang feeds at medisina para sa pagpapa- 
laki ng baboy, kasi commercial ang 
breed ang mga ito. Maliit ang kita ng 
kooperatiba, ang kanilang return (sa 
puhunan).” 


Sa inisyal na pag-uusap ng “aso,” 
napagkasunduan nilang subukang siste- 
mang “50-50” ang pakain—50% komer- 
syal at 50% kaning-baboy na mangga- 
galing sa baryo. Ito ay para maibaba 
ang gastos sa produksyon. 


Hindi rin madali ang pagtatayo ng mga 
kooperatibang tindahan. “Kailangan 
mapagkaisahan muna kung saan, ilan at 
paano ang pamamahala ng mga tinda- 
han.” Dahil hiwa-hiwalay ang mga sityo, 
may tendensyang magkani- 
kanya pa rin, imbes na 
isang malaking tindahan na 
lang sa sentro ng baryo. 
“Isa pa, ano ang gagawin 
sa kita ng tindahan? 
Ibabalik ba ito sa tinda- 
han? Paghahati-hatian ba 
ng mga myembro?” 


Sa tulak ng Hukbo, nagka- 
isa ang mga myembro na 
ilagak ang 50% ng netong 
kita sa bubuksan nilang 

komunal na sakahan. “Sa gayong para- 
an, magagamit ang pondo sa produkti- 
bong paraan.” 


Isang malaking bahagi sa naitayong 
mga kooperatiba ang mga mutual-aid 
teams, o sa lokal na tawag, mga tiklos. 
Bahagi dito ang mga collective farm o 
mga production lot na binuksan para 
tugunan ang panawagan para sa pagpa- 
pataas ng ani. 


“Lumawak at dumami ang lumahok sa 
mga aktibidad na inilulunsad kaugnay 
ng ating ginawang plano. Naging masi- 
gasig, masigla ang masa, dahil nga, 
iyon ang tumutugon sa kanilang mga 
pangangailangan at interes.” 


Hindi lamang dumami, tumaas din ang 
kalidad ng pagkilos ng mga organisa- 
syong masa, sabi ni Ka Bryan. “Hindi na 
lang maliliit na grupo kundi 'yung 
buong-buong asosasyon na ang kumiki- 
los.” 


“Nabigyang-sikad ng rehabilitasyon ang 
gawain ng Hukbo. Umaabot sa mahigit 
40% ang paglawak ng eryang kinikilu- 
san ng BHB kumpara noong wala pa ang 
Yolanda. Pero malawak pa rin ang erya 
na dapat abutin.” 


Hindi tuluy-tuloy ang daan o yung pag- 
papatupad sa plano, ani Ka Bryan. 
Maraming problema ang nakaharap, liko 
at baliko sa pagpapatupad nito. Isa na 
roon ay ang epekto mismo ng bagyo sa 
pagsasaka. 


“Kung dati, kailangan lang ng sampung 
tao sa pagsasaka ng isang normal na la- 
king sakahan, ngayon ay kailangan na 
ng dalawampu.” 


Sa implementasyon ng plano, lumitaw 
ang pangangailangan ng koordinasyon 
ng magkakatabing mga asosasyon at sa 
mga baryo at sityo na wala pang mga 
asosasyon o nasa mababang antas pa 
ang organisasyon. 


“Halimbawa, sa pagtukoy kung anong 
tipo ng mga proyekto ang gagawin sa 


isang barangay at sa kabilang 
barangay, hindi pwedeng sa isang 
barangay o kahit isang cluster ng 
mga barangay lang ang lebel ng 
pagpaplano. Kailangan ng mas 
mataas na antas, para di magkum- 
petensya ang mga proyekto, bag- 
kus ay mag-complement sila sa 
isa't isa,” paliwanag ni Ka Bryan. 


Lumitaw din ang mga usaping 
nangailangan ng pangkalahatang 
patakaran, at mekanismo para mai- 
patupad ito. 


“Halimbawa, may eksperensya sa 
isang barangay na kailangan nilang 
gumawa ng batas na magregulate 
sa pamasahe. Ito ay dahil dumada- 
mi ang binibiling mga aytem para 
sa tindahan ng koop nila o binibili 
para sa mga production lot o mga 
produktong dini-deliver sa merka- 
do. Kailangang ma-regulate ang 
pasahe, kasi minsan, hindi naku- 
kontrol. Masyadong tumataas ang 
pamasaheng sinisingil at lumilitaw 
ang kontradiksyon sa hanay ng 
masa.” 


Ang mga kontradiksyong ito ay 
kailangang gawan ng patakaran o 
batas para maayos na maharap ang 
isyu ng pasahe. Kailangan ng mag- 
papatupad nito, ng isang gubyer- 
no. 


“Bukod pa roon, marami pang 
ibang usapin na lumilitaw na nan- 
gangailangan ng pagtatayo na ng 
isang gubyerno kasi andun na ang 
mga rekisitos.” 


“Naabot na ng mga organisasyong 
masa ang mataas na lebel ng orga- 
nisasyon at aktibidad. Hinihingi na 
ng sitwasyon ang pagtatayo nito. 


“Kaya sa susunod na mga buwan, o 
sa susunod na taon, maaasahan 
natin na meron tayong masisimu- 
lan. Maitatayo na nating muli ang 
komiteng rebolusyonaryo sa 
baryo,” pangako ni Ka Bryan. SP 


Ka Carling 


Upisyal sa pulitika ng platun 
Nonito Aguirre Command 
BHB-Panay Island 


adaling makapala- 

gayang-loob si Ka 

Carling. Sa edad 

niyang 50, mara- 

mi na siyang 

karanasan sa 
rebolusyonaryong kilusan na ma- 
giliw niyang ikinukwento sa mga 
bagong kasamang kakilala. Kung 
gaano siya kaseryoso sa pakikinig 
sa kwento ng ibang kasama, 
ganoon din siya kaseryoso sa sari- 
li niyang kwento ng pakikibaka, 
laluna sa panahon ng gawaing 
pagbangon dulot ng Bagyong 
Yolanda. 


“May mga bayan dito sa aming 
erya, na halos anim na buwang 
walang kuryente, matapos ang 
pananalasa ng Bagyong Yolanda. 
Sa panahong ito, parang laging 
may mobilisasyong masa sa aming 
erya, dahil sa generator ng NPA. 
Apat ang generator set naming 

ginamit. Kaya, kung nasaan ang 
mga Pulang mandirigma, guyod 
rin ang masa... nakiki-charge ng 
cellphone at mga flashlight at iba 
pang gamit.” 


Sakop ng larangang gerilya ng 
Eastern Panay ang mga erya ng 
1st District ng Capiz, ilang bahagi 
ng 2nd District ng Capiz at 
Northern Iloilo. 


Pangunahing produkto ng erya ay 
mais, sekundaryo ang palay, isda 
(inland at deep sea) at mga hala- 
mang ugat. Relatibong maraming 
produktong ikinabubuhay ng 
masa. Pero halos naubos ang 
lahat ng mga ito. 


“Nag-aani noon ng mais ang mga 
magsasaka at nakapagsimula na 
ring mag-ani ng palay nang 
dumaan ang superbagyong 
Yolanda noong Nobyembre 8, 


2013. Karamihan sa mga palay ay naanod 
at nalubog sa baha. Marami ang hindi pa 
nakapagsisimula sa pag-ani ng kanilang 
tanim na mga palay. Sa isla ng Panay, har- 
dest hit ang mga prubinsya ng Northern 
Iloilo, Capiz at Aklan.” 


“Gumawa ang Hukbo ng kahit mga kubo 
man lang para may masilungan ang mga 
biktima. Nakakalungkot ang kalagayan ng 
mga biktima. Dahil nakasilong sila sa bina- 
ligtad na atip ng kanilang bahay, nakisi- 
long ang buong pamilya, pati kanilang 
kusina, at mga baboy. Kung may trapal 
man silang atip, tumutulo ito kapag may 
ulan. Nakakalungkot talaga ang kanilang 
kalagayan. 


“Ubos-kaya ang pagtulong ng mga kasama 
para makabangon ang masa sa salanta ng 
Yolanda. Ibinatay nila ang pagtulong sa 
kung ano ang maibibigay na produkto sa 
paggawa ng mga bahay, pagtulong sa 
pagkukumpuni ng mga nasirang bahay at 
pananim. At pagtatanim din at paggawa 
ng taniman.” 


“Sa kabila ng kalagayan, patuloy pa rin 
ang paglunsad ng mga operasyong militar 
ng 3rd ID-Philippine Army laban sa BHB. 
Ipinagyayabang ng AFP ang minsan lamang 
nilang paglulunsad ng operasyong relief. 


“Nagpakat ito ng mga PDT (peace and 
development teams) sa mga kung saan 
lumalawak ang relief and rehab na gawain. 
Nilagyan ito ng 3rd ID ng anim na PDTs. 
Dagdag dito, ipinagmamayabang nila ang 
paggawa ng isang nasirang eskwelahan sa 
isang baryo. Pero sa totoo, ito ay project 
ng ABS-CBN na kinontrata lamang sa 
Engineering Battalion ang paggawa ng 
building. Inangkin na nila ito na kanilang 
proyektong rehabilitasyon. 


“Sabi pa ng mayabang na spokesman ng 
3rd ID: Nasaan na ngayon ang BHB? Sagot 
ng taumbaryo rito: Nanduon sila sa ibabaw 
ng atip ng aming bahay. Kinukumpune nila 
ang mga bahay naming nasira. Sana kung 
maaga kayong pumunta rito ay nasaksihan 
ninyo ang pagtulong nila sa mga tao. 


“Imbes na sinserong tulungan ang mga 

biktima, ang tinututukan ng militar ay ang 
mga eryang kinikilusan ng BHB. Dito 
tuluy-tuloy ang kanilang mga operasyong 
militar.” 


Grabe ang galit ng mga tao sa rehimeng 
Aquino. Halos dumoble ang bilang ng 
mamamayang lumalahok sa mga kilos-pro- 
testa para singilin ang rehimeng Aquino sa 
kriminal na kapabayaan nito sa mga naka- 
ligtas sa bagyo. 


“Dapat singilin ang gubyerno sa kanilang 
responsibilidad sa mamamayan at kriminal 
na kapabayaan. 


“Nangako si Mar Roxas nang dumalaw noon 
sa Roxas City na sasagutin ng gubyernong 
Aquino ang pagtulong sa mga biktima sa 
pamamagitan ng pondong inilaan ng gub- 
yernong nasyunal. Sabi niya bibigyan ng 
P30,000 kada pamilyang lubos na nawasak 
ang bahay: P10,000 sa kada pamilya na 
parsyal na nasira ang bahay. Hanggang 
ngayon ay wala pa ring nai-release na pon- 
do sa mga biktima na kababayan niyang 
Capiznon. 


“Tpinakita ng Partido sa masa na sa kani- 
lang pagkakaisa at mahigpit na organisa- 
dong pagkilos, ay unti-unting mararamda- 
man ang paglalatag ng pundasyon ng isang 
gubyernong bayan para sila'y makaba- 
ngon.” Ang mabilis at angkop na kilos ng 
gubyernong bayan ay taliwas sa pagpapa- 
baya ng reaksyunaryong gubyerno. 


Nang matasa ng Komite ng Partido sa 
Eastern Panay ang karanasan ng mga rebo- 
lusyonaryong pwersa sa gawaing rehabilita- 
syon at rekoberi ng baseng masa sa lugar, 
mas naging malinaw sa mga kasama ang 
dapat na direksyon ng pagkilos. Inintegra 
sa programa ang pagsusulong ng antipyu- 
dal na pakikibakang masa at ang iba pang 
bahagi ng programa para ibayong mapala- 
kas at makonsolida ang Partido, Hukbo at 
ang baseng masa. 


Isa si Ka Carling sa masigasig na nagpapa- 
tupad nito at naglilinaw sa mga kasama sa 
hukbo at masa ng pangangailangan ng 

sama-samang pagkilos para ibayong mai- 
sulong ang matagalang digmang bayan.SP 


Lider ng platun 
BHB-Eastern Visayas 

ago lang 
kami sa 
erya,” ang 
paunang 
kwento ni Ka 
Naro. 
“Kararating lang namin noong 
Hulyo at nagsimula kaming i-inte- 
grate sa yunit dito noong Oktubre.” 


Si Ka Naro, 34, ang lider ng isa sa 
mga platun ng BHB sa katimugang 
bahagi ng Samar na kabilang sa 
dumanas ng lupit ng bagyong 
Yolanda. Abala ang mga Pulang 
mandirigmang bumubuo ng platun 
nila Ka Naro sa pagtulong sa mga 
magsasaka sa pag-ani ng palay sa 
lupang pinagtulung-tulungang pag- 
yamanin ng kanilang samahan pag- 
katapos ng bagyo. 


Mahiyain man sa unang pagpapaki- 
lala, di maglalao'y bubuwelo si Ka 
Naro sa paggitara at pagkanta. 
“Nasa gawaing kultural ako noon. 
Nagtuturo ako ng mga kanta, sayaw 
at iba pa sa mga kabataan bilang 
paraan pagpapakilala ng rebolusyo- 
naryong kilusan sa kanila. 
Ipinadinig niya ang kanyang mga 
kanta at ipinakita ang mga sayaw 
at dula na pinagkakatago-tago niya 
sa kanyang tablet computer. 


Mahilig sa “kultural” ang mga resi- 
dente sa kinikilusan nilang mga 
baryo. Kadalasan, ani Ka Naro, nag- 
kakahamunan ang Hukbo at mga 
kabataan sa pasiklabang maghapon 
na tumatagal. Paramihan ng kanta 
at pagalingan ng mga sayaw-dula. 
Talo ang walang maihahandog o 


kaya'y nag-uulit ng mga presenta- 
syon. 


“Ang kabataan dito, halos buong 
linggong naghahanda ng mga pre- 
sentasyon. Kada Linggo, may pro- 
gramang kultural na inter-sityo at 
baryo. ” 


Di niya sukat akalain na ilang 
buwan lamang sa erya, daranasin 
niya ang delubyo ng Yolanda. 


“Isang araw bago ang bagyo, naka- 
deploy kami pag-secure sa isang 
malaking miting at nabalitaan 
namin sa radyo na may paparating 
na bagyo at na ito ay napakalakas. 
Bandang hapon, diretso kaming 
nag-empake para lumipat sa isang 
kweba dahil narinig ng mga kasama 
na malakas talaga ang bagyo.” 


Dalawang araw na tumigil sa kwe- 
bang iyon ang yunit ni Ka Naro. 


“Kinabukasan, pagkatapos ng 
bagyo, nagdeploy ang kumand ng 
isang tim na lumabas para mag- 
imbestiga sa kalagayan ng masa. 
Isa akong nakasama sa tatlo-kata- 
ong tim.” 


Paglabas nila sa kweba, nakita nila 
ang napakaraming natumbang mga 
kahoy, saging at iba pang pananim. 


“Halos wala na kaming madaanan 
at hindi na namin makita ang mga 
daan. Para kaming mga baboy- 
damo na dumadaan sa ilalim ng 
natumbang mga kahoy at iba pa. 
Bumabaha ang mga ilog kaya hirap 

kami sa pagtawid.” 


Gayunpaman, sinikap pa rin ng tim 
na makaabot sa target nilang 
baryo. 


“Sa isang baryo na aming naabot 
ay nakita namin ang maraming 
natumbang mga bahay at may mga 
bahay na wala nang dingding at 
bubong. Mayroon kaming tinulu- 
ngan na isang magsasaka na nagsi- 
sikap na ibalik sa dating pusisyon 
ang kanyang kumikiling na bahay. 
Ang pinakamalaking istruktura sa 
baryo nila, ang dancing hall na 
malawak, ay wala nang bubong.” 


Nagtagal nang buong araw ang 
paunang imbestigasyon ng tim nina 
Ka Naro. Nilibot nila ang isang 
baryo at limang sityo. 


“Gulong-gulo ang isipan ng mga 
tao, di alam kung ano ang gaga- 
win. May mga biktima sa baryo na 


nababahala sa kanilang mga anak na nag- 
tatrabaho sa syudad ng Tacloban.” 


Dahil sa kawalan ng lahat ng klase ng 
komunikasyon-radyo, telebisyon o cell- 
phone- maraming kwento-kwento ang 
lumaganap sa baryo. Matagal bago nila 
nalaman ang karumal-dumal na pangyayari 
sa Tacloban. 


“Mga tatlong araw pagkatapos ng bagyo, 
nabalitaan namin na napakarami ng patay 
sa Tacloban. Nalaman namin ito mula sa 
mga kamag-anak na pumupunta sa 
Tacloban. Ang sabi nila mas maigi pang 
maglakad papunta roon kumpara sa naka- 
sakay sa motor o sasakyan. Ito ay dahil 
pwede kang tumalon-talon sa mga patay 
na nagkalat sa daan o umiwas sa maba- 
hong amoy ng naaagnas na mga bangkay. 
Kung nakamotor, siguradong mahihirapan 
ka sa pagmamaniobra.” 


Pagkatapos ng inisyal na imbestigasyon ay 
nagsagawa ng sampling survey ang mga 
mandirigma sa mga baryo. Isinadokumento 
nila ang kalagayan ng masa at iniulat sa 
kumand ng kanilang yunit. 


“Batay sa report ng aming team, nagdesisi- 
yon ang pamunuan na ipagpaliban ang 
miting para asikasuhin ang kalagayan ng 
masa. Kailangan agad ng aksyon dahil 
obligasyon natin ito sa masa. Mga nangu- 
ngunang problema nila ang kawalan ng 
pagkain, petrolyo at asin. Walang kuryente, 

patubig, walang medisina. Ligalig na liga- 
lig ang mga tao.” 


Agad na lumabas ang buong yunit ng BHB 
para tulungan ang mga taumbaryo. 
Inabutan nila ang karamihan sa mga 
eskwelahan o bahay na hindi nawasak. 


“Naglunsad agad ang mga yunit ng Hukbo 
ng mass meeting. Pinagkaisahan ng mga 
yunit ng BHB at mga residente kung paano 
haharapin ang napakalaking problema. 
Tumulong ang Hukbo sa pagtatayo ng mga 
temporaryong kabahayan mula sa pagha- 
hakot ng mga kahoy, pagpapanday at iba 
pa. Tumutulong din ang Hukbo sa pagha- 
hakot ng mga palay na naroon sa mga 
sakahan para magamit laluna't napakahi- 
rap ng mga daanan.” 


Isang linggo bago naabot ng relief ang 
kinalalagyan nina Ka Naro. Ito ay kahit 
tatlong araw matapos ang bagyo, may 
nabalitaan silang namimigay ng relief 
goods sa bayan pero hindi pa mula sa gub- 
yerno kundi mula sa ibang bansa. 


“Matagal,” ani Naro. “Basta, matagal.” 


Ang unang dumating na mga relief goods 
ay galing pa sa Balsa-Mindanao. Direktang 
pinangasiwaan ng Hukbo ang pamamahagi 
nito. Humango sila ng mga leksyon sa mga 
kaguluhang nabalitaan nila sa mga sen- 
trong bayan na idinulot ng hindi magan- 
dang sistema ng distribusyon ng reaksyu- 


naryong gubyerno. 


“Nabalitaan namin na mayroong 
nagtirigbasay (nagtagaan) dahil 
lang sa tubig. Kasi ang sistema ay 
hinuhulog lang mula sa helikopter 
ang pamimigay. Kaya nagkakagulo 
ang mga tao.” 


Pinangunahan ng Hukbo ang 
pagsasaayos at pag-oorganisa sa 
mga tao. Bukas na tinanggap ng 
taumbaryo ang iminungkahi nilang 
pamamaraan. 


“Doon sa labas ng sona, sa pami- 
migay ng relief ay hindi kinukonsi- 
dera ang dami ng myembro ng 
pamilya. Kung magbigay sila ng 
isang sakong bigas, kahit marami 
ang myembro ng pamilya, wala na 
silang pakialam kung magkasya ito 
o hindi. Sa kalagayan sa kabuki- 
ran, mas marami ang taong mahi- 
hirap kumpara sa mayayaman. 
Marami-rami ang mga pamilyang 
may maraming anak kumpara sa 
maliliit o wala.” 


Kada-ulo, at hindi kada-pamilya 
ang ginawang sistema ng pamimi- 
gay ng Hukbo. 


“Nabalitaan namin na pumunta 
rito ang mga pwersa ng US Army 
para sa relief operation. Totoo, 
marami ang nagliliparang mga ero- 
plano nila pero ang amin lang 
naobserbahan, isang beses lang 
ito naghulog ng relief goods. At 
doon sila naghulog sa tatlong 
kabahayan na malayo sa baryo.” 


Sa huling damage assessment ng 
yunit na kinapapalooban ni Ka 
Naro, umaabot sa 60% ng mga 
niyugan sa kanilang erya ang 
napinsala, 40% ng mga kabahayan 
ang nawasak at 100% ng mga 
pananim pangkonsumo tulad ng 
kamote, gabi, saging at balinghoy 
ang nasira. SP 


oft-spoken, tinitimbang 


ang mga salita, kalma- 

do. Ito ang nabuong 

impresyon namin kay 

Ka Randy sa limang 

araw na kasa-kasama 
namin siya. Nalaman namin sa 
mga kasama na sa larangang ito, 
si Randy ang pinakamainit na 
kadre sa kaaway. Sa kanilang 
komite, siya na ang pinakamata- 
gal nang kumikilos sa lugar. 
Popular siya sa masa at mga alya- 
do. 


Sa huntahan, bago matulog, nala- 
man namin ang ilang personal na 
datos. “56 anyos na ako, at mala- 
laki na ang apat kong anak. Dati 

akong kasapi ng organisasyon sa 

simbahan, at dito nga ako namu- 
lat.” 


“Nasalanta nang husto ng bag- 
yong Yolanda ang buong Capiz, at 

Lider ng platun 
Nonito Aguirre Command 
BHB-Panay Island 


bahagi ng Northern Iloilo. 

Ang hakbang na ginawa ng 
Partido at Hukbo ay kaagad itong 
nagplano para harapin ang mga 
problema ng mamamayan. 
Naglunsad ng mga pulong, mas- 
miting sa mga SPL at mga sali- 
gang organisasyong masa. Nakita 
ng Partido at hukbo na dapat 
agapan ang sitwasyon at magaba- 
yan ang masa. 


Ang problema ay kung paano 
mabilis na maaabot ang malawak 
na masa, makapagplano paano 
sila makakikilos. Agad kaming 
nakipagkoordina sa mga kasama 
sa urban. Nagbuo kami ng plano 
ng pagbibigay ng tulong sa mga 
nasalanta. 


Sa organisadong masa, pinulong 
at binigyang oryentasyon sila 
para magtulungan. Dapat tulu- 
ngan ang mga walang masilu- 


ngang bahay, ang mga nasalanta. Sa 
kabuuan, umaabot sa sobra 8,800 plus 
indibidwal ang mga beneficiaries sa relief 
and rehab partikular lang sa Eastern 
Panay (EP), pitong bayan ng Capiz at 
bahagi ng Northern Iloilo, 49 na baryo. 
Pinakilos ang halos lahat ng maaabot na 

mamamayan. 
Paano aktwal na tumulong ang hukbo? 


“Sa bahagi ng hukbong bayan, tumulong 
ito sa paggawa ng mga bahay... pagkum- 
puni ng mga nasira, pagtulong sa pagpa- 
pasigla ng produksyon...pagpapabilis ng 
trabaho. Sa pamamagitan ng masmiting, 
tinuruan sila hinggil sa grupong binuli- 
gay (pangkat sa pagtutulungan/bayani- 
han). 


Sa gawaing militar, naglabas ang Partido 
ng kautusan na ikansela ang mga taktikal 
na opensiba. Itutok lahat sa pag-aasika- 
so sa mga nasirang bahay, pagbasbas ng 
mga pilapil, hakot ng mga hindi pa 
naaaning palay at mais, pagtulong sa 
pag-aararo, tulong sa pag-direct tanim 
(direct seeding sa mga palayan). Tiniyak 
din ang seguridad ng masa at mga kasa- 
ma sa pamamagitan ng patuloy na pag- 
momonitor sa bawat kilos ng kaaway. “ 


Sa bahagi ng reaksyunaryong estado, ano 
naman ang ginawa? 

“Hindi nakita ng masa ang tulong nila sa 
mamamayan, kundi ang matingkad ang 
pagpigil nila na magkatulungan ang 
rebolusyonaryong kilusan at mga 
NGO's,..institusyon. Kanilang sinasaywar 
ang masa. Mas pinatingkad nila sa EP 
ang pagpaparami ng PDTs. Idineploy ang 
mga ito sa mga lugar na marami ang mga 
nabiyayaan ng relief and rehab. 
Pinatingkad nila ang kampanyang saywar, 
pananakot sa masa na demonyo ang 
BHB, may motibo umano sa likod ng 
pagtulong nila sa masa. 


Sinu-sino ang mga lider nila, sino ang 
nag-facilitate..., sino ang mga benepi- 
syaryo? Lahat ng panggigipit na ito ay 
naglalayong sindakin ang mamamayan. 
Nagpapatuloy ang mga operasyong mili- 
tar, bumabase ang mga sundalosa mga 
sentro ng baryo, nagpapapirma sila kung 
sino sa masa ang nakatanggap ng tulong 
mula sa mga progresibong grupo.” 


Pagpapatuloy ni Ka Randy sa aktwal na 
pagtugon ng hukbong bayan: 


“Mahigit isang buwan ang pagtulong ng 
Hukbo sa paggawa ng mga bahay. Kahit 
tapos na ang isang buwan ay patuloy pa 
rin pagtulong ng Hukbo, tuloy ang kani- 
lang pagtatrabaho para sa masa para 
makarekober. “ 


Tinanong namin siya kung ano ang epekto 
nito sa masa? “ Na-appreciate nila nang 
husto ang tulong ng mga kasama. Lalong 
humigpit ang relasyon natin sa kanila. Sabi 
ng masa, kung wala ang Hukbo, walang 
makakarating na mga tulong mula sa mga 
NGOs—suplay, yero, iba pang kagamitan. 
Malaki ang papel ng Hukbo sa pagtulong sa 
kanila para makaangat sa salantang dulot ng 
bagyo. Mas dikit, mas malapit ang relasyon 
ng Hukbo at masa. 


Naabot natin ang mga organisado at maging 
mga di-organisadong masa. Noon, nagkaka- 
gulo ang mga tao, nag-aagawan ng yero, 
bawat isa ang umaako ng yero para lang 
may magawang bubong sa kanilang bahay. 
Tinulungan ng mga kasamang lutasin ang 
problemang ito at pinaliwanagan sila na 
hindi ito ang mayor na problema nila. 
Tinuruan silang magtulungan para malutas 
ang mga ito at harapin ang iba pang proble- 
ma tulad ng mataas na pasahe sa mga pro- 
dukto at mataaas na interes sa pautang. 
Tinulungan silang maglunsad ng interbaryo 
na mga pagkilos sa antipyudal at nagtagum- 
pay silang ibaba ang pletehan sa mga baga- 
he ng produktong ibebenta sa merkado.” 


Sa usapin ng mga problema sa pagpapakilos 
sa masa. Ani Ka Randy: 


“Syempre meron pa ring ilang kahirapan sa 
pagpapakilos sa masa. Kailangan pa ang 
dagdag na propaganda, ahitasyon sa kanila 
para sa kanilang kolektibong pagkilos. Hindi 
tayo dapat makontento sa kung ano ang 
inabot nating tagumpay. Kailangang patuloy 
na pataasin ang kamulatan ng masa. Hindi 
dapat magpakasapat... maging kampante. 
Kailangan ang dagdag na determinasyon sa 
pagharap ng mga darating pang mga sulira- 
nin.” 


Nakita na kailangang paunlarin pa ang lahat 
ng aspeto ng gawaing masa. 


Ang bagyong Yolanda ay isa lamang sa mga 
problemang dumating sa buhay ng mamama- 


yang Pilipino. Ang mayor na ugat ng mga 
problema na dapat bunutin, ang tatlong 
“ismo”--burukrata kapitalismo, pyudalismo 
at imperyalismong US. Ito ang umaapi at 
nagsasamantala sa mamamayang Pilipino 
kaya dapat ibagsak at itatag ang rebolusyo- 
naryong gubyerno ng mamamayan...”, pag- 
tatapos ni Ka Randy. 


Sa huling araw namin doon, ipinakilala niya 
sa amin ang kanyang anak na dalaga na 
nataong dumalaw sa kanila. “Aktibista rin 
siya at aktibo sa pagtulong sa mga survivor 
ng Yolanda..”, pagmamalaki ni Ka Randy. “ 


Nasaksihan namin kung gaano kalapit ang 
mag-amang magkasama sa pakikibaka. 
Inilabas ni Ka Randy ang kanyang duyan at 
inalok sa anak na gamitin para makapahinga 
mula sa byahe. Nang kumakain na kami ng 
hapunan, hinintay ng anak na matapos si Ka 
Randy sa kanyang pinagkakaabalahan para 
makasabay ang ama sa pagkain. 


Noong gabing yon, lumakad na kami at si Ka 
Randy ang naghatid sa amin sa baryo para 
tiyaking ligtas at sigurado ang aming lakad 
sa madaling-araw kinabukasan. Sabi namin, 
maiiwan niya ang anak doon sa loob. Sagot 
niya: 


“Nauunawaan naman niya na kailangan ito 
ng gawain. Tsaka, sanay na siya na kahalu- 
bilo ang mga kasama sa hukbo nang tulad 

sa kapamilya.” SP 

alang namatay na 
taumbaryo nang 
dumaan ang 
Yolanda sa napun- 
tahan naming 
mabundok na 
bahagi ng isang larangang gerilya 
sa Samar kumpara sa kapatagan at 
baybaying lugar. Ngunit ayon sa 
mga responsableng kadre sa eryang 
ito, maraming nasirang mga pana- 
nim at mga bahay ng mga taum- 
baryo. Nasira ang kalakhan ng mga 
niyog--ang pangunahing pinagku- 
kunan ng kabuhayan ng mamama- 
yan. Nagbabadya ang malawak na 
kagutuman sa lugar. 


Dapat kagyat na gumawa ng hak- 
bang ang Partido, Bagong Hukbong 
Bayan (BHB) at mga organisasyong 
masa na pinamumunuan nito. 
Dapat sama-samang kumilos ang 
mamamayan para harapin ang 
posibleng kagutuman. Inilunsad 
ang isang kumperensya ng mga 
Sangay ng Partido sa Lokalidad 
(SPL) at gumawa ito ng plano para 
matugunan ang problema sa pro- 
duksyon at kakulangan ng pagkain 
na ibinunsod ng superbagyo. 


Ano ang naging papel ng “asosa- 


syon” sa baryo pagkatapos ng 
bagyo? May tinukoy ang mga res- 
ponsableng kadre na dalawang lokal 
na kadre na pwedeng interbyuhin 
tungkol dito. Ngunit dahil nagpa- 
patuloy pa rin ang mga pagkilos ng 
mga tropa ng Philippine Army, isa 
lamang ang agad naming nakapa- 
nayam. 


Si Ka Binoy, isang lokal na kadre ng 
Partido at isa sa mga gumagabay sa 
“asosasyon” ay mahigit 60 taong 
gulang na. Ang “asosasyon” ang 
popular na tawag sa ganap na 
samahang masa (GSM). 


Mahirap kumbinsihin ang mamama- 
yan hinggil sa ilang panawagan ng 
Partido, ani Ka Binoy. Nakasanayan 
na ng mamamayan dito na isandig 
ang kanilang kabuhayan sa niyugan 
o kung hindi ay sa paghahanap ng 
trabaho sa labas ng baryo. Pero 
pagkatapos ng bagyo, hindi na nila 
ito pwedeng gawin, ani Ka Binoy. 
Wala nang mapuntahan ang mga 
tao. 


Kaya nagkaroon ng mga talakayan 

ang mga kasapi ng GSM. Nabuo ang 
konsensus kung papaano nila dapat 
harapin ang nakaambang problema 


25 


Myembro 


Seksyon ng Partido sa lokalidad 
Partido Komunista ng Pilipinas 


Eastern Visayas 


ng kagutuman. “Makakaya natin 
ito. Gawin natin ang iba't ibang 
paraan,” hikayat ni Ka Binoy sa 
kanyang mga kasama at sa taum- 
baryo. 


Walang lupa sa lugar nila na maaa- 
ring mapagtamnan ng palay. 
“Naghanap na kami ng lupang maa- 
aring gamitin na hindi nangangai- 
langan ng renta. Naghanap kami ng 
may-ari ng lupa na sasang-ayon sa 
aming layunin,” sabi ni Ka Binoy. 


Nagtakda sila ng mga kundisyon sa 
paggamit ng lupa--gagamitin ito 
sa loob ng limang taon at pagkata- 
pos nito ay sasaluhin ng may-ari 
ang pagsasaka ng lupa. 


Dahil sa nakasanayan na ng mga 
tao na iisang uri lamang ng pana- 
nim, kinailangang kumbinsihin nina 
Ka Binoy ang taumbaryo na subu- 
kan ang iba pang klaseng mga 
tanim bukod sa niyog. Yung pina- 
kamabilis at pinakamadaling anihin 
(mga tatlong buwan). “Batay sa 
karanasan, tantya namin na ang 
unang dapat tutukan sa pagtatanim 
ay kamoteng kahoy, kamote at 
gabi. Pagdating ng anihan ng 
palay, aanihin din nila ang kamo- 


teng kahoy at iba pang itinanim 
nila. 


Gayunman, mas gusto pa rin ng 
mga tao na magbukas ng sarili 
nilang sakahan (hindi yaong 
komunal) at maghanap ng masa- 
sakahan. “Pero hinikayat namin 
sila na huwag muna ito gawin sa 
ngayon dahil 

unang-una, may kahirapan sila sa 
paghahanap ng sakahan, at kung 
makahanap man, ito ay tiyak na 
malayo na.” Nakumbinsi naman 
sila na tutukan muna ang komu- 
nal na pagsasaka dahil narito sa 
malapit ang karamihan ng mga 
magsasaka. Dagdag pa, mamomo- 
bilisa nila ang lahat pati ang 
mahihina tulad ng matatanda at 
maliliit na bata. 


Bunsod ng walang pagod na 
pangungumbinsi at paglilinaw sa 
mga kasapi nina Ka Binoy, lumaki 
ang kasapian ng SOM. Noong wala 
pa ang trahedya dulot ng Yolanda, 
107 lamang ang kasapi ng SOM. 
Pero mula noong Disyembre 2013 
hanggang sa kasalukuyan 
(Oktubre), umabot na kami sa 
182, ani Ka Binoy. SP 


abilang si Ka David 

sa mga unang bumuo 

ng Sangay ng Partido 

Lokalidad (SPL) sa 

kanilang barangay 

noong unang hati ng 
dekada 1980. Katunayan, ang pag- 
kategorya ng mga kasama sa kanya 
ay antas seksyon na kadre. Sa 
dami ng inaasikaso niyang gawain 
ay halos pultaym na siyang kumi- 
kilos. 


Pagsisimula niya: “Noong wala pa 
ang kalamidad, kahit papaano ay 
may nakukunan pa ng pagkain ang 
mga tagabarangay. Bukod sa mais 
at palay, may saging, kamoteng 
kahoy, kamoteng baging, kalabasa, 

sitaw. Nang humagupit ang 
Yolanda ay halos nawala ang lahat 
ng mga ito. Lalong lumalala ang 
karalitaan sa kanayunan, laluna't 
pinababayaan na lamang ng gub- 
yernong Aquino ang mga magsasa- 
ka.” 


Nagpursigeng makipagdayalogo 
ang mga lider-masa sa gubyernong 
munisipal at prubinsyal. Ang pala- 
ging sagot nila sa amin ay walang 
mapagkukunan ng pondo. Yung 
ibinigay ng DSWD na bigas ng NFA 
ay hindi rin makain. 


Ang mga naka-survive na mga 
magsasaka ay yaong may organisa- 
syon. Nakikipag-ugnayan kami 


kaagad sa mga kasama sa hukbo para 
magkatulungang makakita ng remedyo. 
Nagpatawag kaagad kami ng miting sa 
masa para magplano. Ang mga magsasa- 
kang walang bahay ay nahanapan ng 
mga materyales na magagamit. Kaya may 
bahay ang halos lahat ng mga kasapi ng 
mga organisasyong masa.” 


Kaugnay sa partikular na papel ng SPL, 
ayon kay Ka David: “Lagi kaming nagpa- 
patawag ng pulong para pag-usapan mga 
suliranin ng magsasaka...ang problema sa 
pagkain at tirahan....Nariyan rin lagi ang 
paggabay ng mga kasama." 


Sa tanong kung ano na ang sitwasyon 
isang taon makalipas ang dilubyo, 
sagot niya: “Patuloy pa rin ang paghi- 
hirap ng mga magsasaka. Marami pa 
ring magsasakang nagtitiis sa gutom. 
Walang itinulong ang gubyerno. Kung 
may tulong man na ginawa ang lokal 
na gubyerno, pamimigay lang ng 1⁄4 
kilo ng pako. Hindi namin maintindi- 
han...saan namin ipapako ito, wala 
naman silang ibinigay na materyales na 
panggawa ng bahay. Kahit isang yero 
man lang, wala! 


Maigi-igi ang kalagayan ng mga organi- 
sadong magsasaka. Sa tulong ng mga 
kasama sa kilusan ay nakapagmobilisa 


ng ayuda mula sa labas, kaya nakapagpa- 
litaw ng mga materyales sa pabahay. 


Sa darating na Nobyembre 8, may isang 
taon nang pagsukat. Sisingilin namin 
muli si Aquino. 


Pagkaraan ng isang taon, malaki ang 
pasalamat ng SPL at masa sa pagtulong 
ng Pulang hukbo. Dahil sa kanila, naib- 
san ang karalitaang idinulot na dagdag 
na paghihirap na bagyong Yolanda. 
Nagpapasalamat talaga ang mamamayan 
na nailibre ang kanilang mga bata sa 
ulan, init at hamog, nang maitayo muli 
ang kanilang mga bahay. Ibang-iba ang 
Pulang hukbo sa reaksyunaryong gubyer- 
no.” 


Tinanong ng kasama kung ano na ang 
kanilang mga plano ngayon. Lumiwanag 
ang mukha ni Ka David. 


“Plano naming patuloy na magpalawak 
ng pag-oorganisa sa mga magsasaka para 
tuluy-tuloy ang kampanya sa pagbangon. 
Sa tulong ng hukbo, tuluy-tuloy din ang 
kampanya namin sa pagtatanim ng sag- 
ing, mga halamang-ugat...at sinimulan 
na rin namin ang mga pangmatagalang 
tanim. Ikinakampanya naming paunlarin 
mga kabukiran na halos kinalbo ng 
Yolanda. SP 


ihira lang 
kasi ako 
mainterbyu, 
kaya medyo 
nahihiya 
ako,” sagot 
ni Ka Nic sa tanong namin kung 
nininerbyos ba siya sa harap ng 
kamera. Pangalawang kumander si 
Ka Nic ng Municipal Coordinating 
Unit ng Milisyang Bayan sa kani- 
lang lugar. Saklaw ng kanilang la- 
king-kumpanyang yunit ang dala- 
wang kulumpon ng mga baryo. 

“Andito lang ako sa baryo, kasama 
ang pamilya ko, nang tumama ang 
bagyo.” 


Pumwesto sila sa eskwelahan nang 
malaman nila sa pamamagitan ng 

radyo na parating ang malakas na 

bagyo, salaysay ni Ka Nic. 


“Ang nagpa-ebakwet sa amin ay 
ang mga nasa pamunuan ng organi- 
sasyong masa, kasama ng mga lokal 
na konsehal at ang kapitan.” 


Bilang pangunahing pwersang pan- 
seguridad, naglibot ang mga kasapi 
ng yunit milisya para palikasin ang 
mga residente tungo sa eskwelahan. 


“Patuloy ang paghahakot namin ng 
mga tao, ng mga bata at matatan- 
da at kanilang mga gamit,” ani Ka 
Nic. “Nang lumakas na talaga ang 
hangin, pinapunta na namin sa 
eskwelahan ang lahat ng mga resi- 
denteng nakatira sa maliliit o 
marurupok na bahay.” 


Malaki ang naging pinsala sa baryo 
nina Ka Nic. Maraming bahay ang 
nawasak. Nasira ang kanilang mga 
pananim, ang mga niyog, saging 
kamote at iba pa. 


“Lahat nasira,” ayon kay Ka Nic. 
“May ilang puno ng niyog na natira 
pero lahat ng mga sakahan ay 
nawasak. Walang natira.” 


Kinabukasan, agad na kumilos ang 
yunit milisya para sa pagkukumpu- 
ni ng mga sirang bahay. 


“Sunud-sunod na ginawa ang mga 
masmiting para talakayin kung 
paano makakabalik agad ang mga 
tao sa kanilang mga bahay,” ani Ka 
Nic. “Habang nagkakaroon ng mga 
pulong, tuluy-tuloy lang ang gawa- 
ing pagre-repair.” 


Noong una, ayon kay Ka Nic, ipina- 

patong lang nila ang mga yero sa 
mga bubong para magkaroon sila 
ng masisilungan. Nang may duma- 
ting na mga trapal, pinalitan nila 
ang mga yero. Matagal bago mag- 
karoon ng gamit pangkonstruksyon 
ang mga residente ng kanilang 
baryo. 


“Nang dumating ang mga kasama, 
ibinalita nila na may paparating na 
relief,” kwento ni Ka Nic. 


Sa pamamagitan ng pakikipag- 
ugnayan sa iba't ibang yunit ng 
Partido at NDF sa iba't ibang baha- 
gi ng bansa, laluna sa Metro 
Manila at Mindanao, agad na naka- 
pag-ayos ang Partido sa Eastern 
Visayas ng mga tulong panaklolo sa 
pinakaapektadong mga larangang 
gerilya. 


“Kaagad kaming nagmiting. Napag- 
usapan na kailangan hakutin ang 
relief goods sa haywey” kwento ni 
Ka Nic. “Sama-sama kaming 
pumunta.” 


Bawat baryo na nakapailalim sa 
MCU ay nagpadala ng isang tim 
para maghakot ng pagkain para sa 
lahat ng mga residente. 


Magkasabay na pumunta at naghakot ang magkakatabing 
dalawa hanggang tatlong baryo. 


“Mahigit isang daan kami,” sabi ni Ka Nic. 


“Pagdating namin sa baryo, hindi dinala ng mga nagsi- 
punta sa haywey sa kani-kanilang mga bahay ang relief 
goods. Ipinwesto namin ito sa plaza ng eskwelahan at 

doon pinaghati-hatian.” 


Alinsunod sa nauna nang napagkaisahan ng mga organi- 
sasyong masa, yunit milisya at BHB, isinagawa nina Ka 
Nic ang distribusyon “por-ulo” (kada-tao) at hindi kada- 
pamilya. “Halimbawa, kung may sampung myembro ang 
iyong pamilya, makakatanggap ka ng malaki-laki kumpa- 
ra sa dalawa lang. Hindi lang sa bigas. Ganoon din sa 
sardinas, gatas, kape.” 


“Pantay-pantay,” dagdag pa ni Ka Nic. “Tumulong ang 
mga kasama sa pagrerepak.” 


Ganito rin ang naging sistema ng hatian, kahit sa 
tulong pinansyal ng mga organisasyong mapagkawagga- 
wa. Halimbawa rito ang isang dayuhang organisasyong 
namahagi ng tigtatlong libo sa pi-ling mga residente sa 
baryo ni Ka Nic. 


“Napag-usapan namin na dapat bawat isa sa mabibigyan 
ng cash ay magsesentro ng kalahati nito para gamiting 
puhunan sa pagtatayo ng kooperatiba.” 


Unang nagdesisyon ang kanilang asosasyon na magtayo 
ng “coop store” o tindahan. 


“Sa pangalawang pagrelis ng cash aid, napagkasunduan 
naming magsentro ng sangkatlo nito.” Ang naipong 
pondo ay ginamit nila para itayo ang kooperatiba sa 
babuyan at sakahan (production lot). 


“Ang production lot namin ay nagmula sa isang napren- 
dang lote,” ayon kay Ka Nic. “Tinamnan namin ito ng 
palay at nakapag-ani na kami.” 

Pinagana ng asosasyon ang “tiriklosay” (suyuan o pali- 
tan ng paggawa). 


“Tuluy-tuloy ang tiriklosay halos araw-araw ng ibat 
ibang grupo sa loob ng baryo,” ayon ka Ka Nic. “May 
timleader lang sa bawat grupo ng tiklos. Lumalakas ang 
tiriklosay kapag nagsisimula na ang pagbagnas (pagha- 
hawan) at humuhupa lang kapag nagtatanim na. 
Pagdating ng anihan, nag-aaraglayon (bayanihan o tulu- 
ngan) ang mga tao.” 


“Lahat ng kasapi ng yunit milisya ay nagtitiklos.” 
Kasabay ng tiriklosay at kabuuang pagpapatupad ng 
kampanyang pagbangon sa kanilang saklaw, abala rin 
ang mga myembro ng MCU sa pagpapalakas ng kanilang 
yunit. 


“Di pa lang nagtagal ay nakapagtapos kami ng treyning 
sa BKM (Batayang Kurso Pangmilitar) at CDX (command- 
detonated explosive) operation,” kwento ni Ka Nic. Sa 
gitna ng mga gawain nila sa bukid at organisasyon, 
regular din nilang isinasagawa ang pagpapatrulya sa 
paligit ng baryo laluna kung nasa loob nito ang mga 
yunit gerilya ng BHB.” 


“Katulad ngayon,” sabi niya. “May mga yunit ang MCU 
na nakadeploy sa loob ng baryo at mayroon din sa labas 
na nagro-roving.” 


“Bahagi ng gawain ko bilang milisya ang pagsama sa 
yunit kung kailangan nila ng giya sa erya,” sagot ni 
Ka Nic sa tanong ng kanyang mga partikular na gawa- 
in. Partikular sa mga araw na iyon, naroon si Ka Nic 
para tulungan ang yunit ng BHB sa pagmomonitor sa 
kilos ng isang kolum ng kaaway na nagsasagawa ng 
clearing operations sa baryong binabasehan ng Sine 
Proletaryo. Abot-tanaw lang ang nag-ooperasyong 
yunit ng AFP. 


“Mainit na rin ako sa kaaway,” aniya, “kaya kung may 
operasyon, dumidikit ako sa mga kasama. Minsan isang 
linggo na akong hindi umuuwi.” SP 


Lider 
MAKIBAKA sa baryo 
Panay Island 


agbyahe nang tatlong 

oras sakay sa habal- 

habal, bago lumakad 

papunta sa kinaroroo- 

nan namin si Ka 

Inday, para paunlakan 
ang kahilingang mainterbyu kaug- 
nay sa naging papel ng Maalyang 
Kilusan ngBagong Kababaihan 
(MAKIBAKA) tsapter sa kanilang 
barangay sa pagharap ng pinsala 
ng bagyong Yolanda. 


“Dumaranas ng kagutuman ang mga 
magsasaka sa aming lugar at buong 
Eastern Panay, dahil sa kahirapan. 
Hindi sila nakapagpatapos sa pag- 
aaral ng kanilang mga 
anak...Kaming kababaihan, 
sumasama sa pagtatanim para 
makatulong sa pagpapaaral sa 
kabataan na hindi man lamang 
makatapos ng hayskul. Lubhang 
mahirap ang kalagayan namin..” 
bungad na paglalahad niya. 


“Lalong lumala pa ito pagkatapos 
ng Yolanda. Halos lahat ay natum- 
ba. Maraming nasalanta pati ang 
mga tubigan. Marami ang nagkasa- 
kit dahil sa bagyo. Sa ngayon, 
tapos na ang pag-ani pero mahirap 
pa rin ang kalagayan ng masa. 


Nang humagupit ang Yolanda at 
pagkatapos nito, wala kaming 
matulugan, maliban lamang sa 
ginawa naming kubo para malagyan 
ng aming mga gamit. Nagtitiis 
kami sa hirap na kalagayang ito. 
May tatlong araw pa ang pag-ulan 
pagkatapos ng Yolanda. Pagdating 
ng isang linggo, may tulong na 
bigas na dumating mula sa gubyer- 
no. Pero hindi makain ito dahil 
mabaho at sira na yung bigas at 
delata. Hindi rin halos kainin ng 
mga aso. “ 


Tuluy-tuloy sa paglalahad si Ka 
Inday. Masisilip sa kanyang pana- 
nalita ang malalim niyang pag- 
unawa sa mga partikular na sulira- 
ning kinakaharap ng mga kababai- 
hang magsasaka at pagsalig sa 
rebolusyonaryong lakas. 


“Gumawa ang MAKIBAKA, kasama 
ang Partido at Hukbo, ng mga pro- 
posal, apela na tulong sa ibang 
bansa...tulong para makarekober 
ang mga kabarangayan. Kumilos 
ang MAKIBAKA para sa unti-unting 
pagbangon, pagtipon ng mga 
tulong mula sa labas. Gumawa ang 
MAKIBAKA ng plano sa paghingi ng 

tulong na bigas, kagamitan sa pag- 
gawa ng bahay, at produksyon. 
Kalaunan, nagproyekto kami ng sto- 
rage ng mga binhi, nang sa gayon, 
kung may dumating na kalamidad 
sa hinaharap ay may makukunan pa 
ring suplay para sa pagpapatuloy 
ng aming produksyon. 


Ang gubyernong lokal at nasyunal 
ay pareho-parehong hanggang 
pangako lamang. Walang resulta! 
Wala kaming maaasahan sa reak- 
syunaryong gubyerno.” 


Nagpalawig siya sa naging pagtu- 
gon ng kanilang asosasyon: 


“Sa pagpupunyagi ng MAKIBAKA, 
ginamit nito ang kolektibong lakas, 
kumilos at lumahok sa mga rali. 
Nagparami ito ng pwersa. 


Lumahok din ang kababaihan sa 
pagtatanim, sa suyuan sa produk- 
syon. Aktibong pumapel ito sa mga 
barangay sa pagbibigay ng mga 
ayuda, bukod sa sarili naming 
barangay. Mulat itong nagpataas ng 
antas ng kamulatang pampulitika 
at nag-inisyatiba sa pagpapalawak 
ng kinikilusan.” 


Kung ikukumpara sa nakaraan, 
noo'y maliit ang aming pwersa at 
mababa pa ang pag-uunawa. 
Ngayon, dumami na ang kasapian 
at tumaas ang lebel ng kamulatang 
pampulitika.” 


Tinanong namin siya kung ano pa 
ang naging mga gawain ng kasapi- 
an ng MAKIBAKA. 


“Sumama kami sa pag-organisa ng 
kababaihan, sa okupasyon ng lupa 
para magbungkal ito, maging sa 
pag-aararo ng lupa. Unti-unti nam- 
ing pinapalawak ang binungkal na 
lupa. Alinsunod din sa kamalayan 
ng kababaihan ang paglahaok sa 
produksyon at pakikibaka para sa 
lupa...” 


Lumalim pa ang takbo ng talaka- 
yan, nagbahagi pa si Ka Inday ng 
mayaman nilang karanasan sa anti- 
pyudal na pagpapakilos. Hasa sa 
kilusang masa, mataas ang moral at 
handa sa higit na pagpapataas ng 
antas ng kanilang organisasyon at 
pagkilos si Ka Inday. Nangingiting 
nakikinig ang asawa niya na aktibo 
rin sa kilusan. SP 


i Kasamang Yeng, 18 

taong gulang, ay isa 

sa mga kabataang 

tumugon sa panawa- 

gan ng komiteng rehi- 

yon ng Partido 
Komunista (PKP) sa Eastern 
Visayas na sumapi sa Bagong 
Hukbong Bayan (BHB) pagkata- 
pos ng Yolanda. Pero hindi ganun 
kasimple ang dinaanan niyang 
buhay bago siya sumapi sa tunay 
na hukbo ng bayan. 


Isa sa mga responsableng kadre 
sa hukbong bayan ang tatay ni 
Yeng. Noong apat na taong 
gulang pa lamang siya ay napa- 
tay ang kanilang ama sa isang 
labanan. Sa murang edad niya 
noon ay hindi niya maunawaan o 
matanggap ang trahedyang 
dumating sa kanilang pamilya. 
Sinundan ito ng pagkakasalbeyds 
ng death squad ni Gen. Jovito 

Palparan sa kapatid na lalaki ng 
kanyang ina. 


Kahit silang mga bata na wala- 
pang kinalaman sa rebolusyonar- 
yong kilusan ay ginigipit ng mga 
pasistang militar. Dahil sa mga 
harasment na ito, napilitang 
tumigil sa pag-aaral sa hayskul 
ang kanyang ate at naghanap na 
lamang ng trabaho sa Maynila. 
Patigil-tigil din si Yeng sa pag- 
aaral sa elementarya. 


Matatag na tinanggap ng kani- 
lang ina ang mga personal na 
trahedyang ito. Isang araw, nag- 
paalam ang kanilang matandang 
kapatid na lalaki na sasampa na 
ito sa BHB. Susundan niya ang 
landas na tinahak ng kanyang 
martir na ama at isa pang tiyu- 
hin. Malungkot noon si Kasamang 
Yeng dahil sa palagay niya ay tila 
nagkawatak-watak na ang kani- 


lang pamilya. 


Pero nabago ang lahat ng ito nang dumaan 
ang superbagyong Yolanda noong 
Nobyembre 8, 2013. Sa pagsama-sama sa 
Auntie niya sa mga rali-protesta sa mga 
syudad ay namulat siya sa tunay na mga 
isyu tungkol sa Yolanda. Aktibo ang kan- 
yang Auntie sa People Surge, ang alyansang 
organisasyon ng mga biktima ng Yolanda. 
“Kaya nakapagdesisyon akong magpultaym 
sa BHB dahil nakita ko ang pangangaila- 
ngan dito,” sabi niya. 


“Nakita ko mismo na kulang na kulang ang 
ayudang relief ng gubyerno. Makupad tala- 
ga. Limang araw muna ang lumipas bago 
makarating ang mga ayuda para sa mga bik- 
tima. Kaya narami ang nagugutom,” sabi ni 
Kasamang Yeng. 


Nang pasamahin siya nang kanyang Auntie 
sa mga rali ay nakita at narinig niya ang 
mga hinaing ng mga tao. Kailangan nilang 
mabigyan ng tulong na pagkain, bahay na 
matitirhan. 


“Masaya ako sa pagsali sa mga pagkilos sa 
syudad dahil naramdaman kong tumutulong 
ako hindi lamang sa sarili kong pamilya 
kundi para sa kapakanan ng lahat.” 


Iyon ang dahilan kung bakit nagdesisyon 
siyang magpultaym sa BHB nang makaabot 
siya ng 18 taong gulang noong Mayo 16. 
Una muna ay sumama si Kasamang Yeng sa 
10-araw na programang integrasyon ng mga 
kabataan sa isang subrehiyon ng Samar. 
Hindi na siya umuwi nang matapos ang 
apat na araw na integrasyong iyon. 


Noong simula ay nahirapan siyang intindi- 
han ang mga salita ng mga kasama laluna 
sa kalaliman ng mga ipinupunto nila. "Kaya 
nag-aral ako tulad ng pag-aaral ko sa labas 
ng sonang gerilya. Inalam ko kung ano ang 
ibig sabihin ng mga sinasabi nila. 


Tungkol sa mga naranasan ko sa loob ng 
hukbo: "Minsan sa aming pagkain ay wala 
kaming ulam kundi asin lang. Pero nakita 
ko na ang mga kasama ay masaya pa rin. 
Kung sa paglalakad naman, laluna kung 
gabi, ang naranasan ko ay ang paglalakad 


sa dilim. Hindi kami gumagamit ng “ispat” 
(flashlight), kaya minsan natutumba ako, 
sabi ni Kasamang Yeng. 


Natatawa na lang ako. Tuloy lang ang pag- 
lakad...sige lang, go lang.. dahil itong mga 
sakripisyo ay para sa kapakanan ng lahat. 
Naranasan ko rin ang pag-akyat sa mataas 
na bahagi tulad ng palanas (bangin). 
Hinihingal ako dahil sadyang mahirap itong 
daanan. 


Naranasan ko na rin ang pagsali sa isang TO 
(taktikal na opensiba). Sa isang TO noon, 
may pangangailangan sa aming tim na 
makapwesto sa isang pusisyon para ma-out- 
flank ang kaaway. Pero dahil katatapos ko 
lang kumain nang tumakbo kami ay sumuka 
ako pagdating sa ibabaw ng mataas na 
tereyn. Tuluy-tuloy pa rin ang aking pag- 
mamaniobra. 


Kailangan talaga ang mabilis na pagkilos at 
pagpupursige. Dapat matatag na magpur- 
sige kahit walang pagkain at walang flash- 
light sa paglalakad tuwing gabi. 


Naranasan ko na rin ang pagbibigay ng 
pag-aaral sa hanay ng mga kabataan. 
Natutuwa akong makapagturo sa mga 
kabataan para mahikayat silang tumulong 
sa kilusan. Nakita ko na rin sa kanila sa 
pamamagitan ng pagpapalitan ng mga 
karanasan, ang hirap nilang kalagayan. 


Pangarap ko talaga na maging mulat din 
sila sa kanilang kalagayan. 


Noon, tulad din ako ng mga ordinaryong 
tinedyer walang pakialam sa mga nangya- 
yari sa paligid. Pero, ani Kasamang Yeng, 
narito na siya sa piling ng maraming tao na 
dapat turuang lumaban para sa kanilang 
kapakanan. Masipag na nagbabasa si Yeng 
ng mga dokumento tulad ng HKKRP, Araling 
Aktibista, Eskom (Espesyal na Kursong 
Masa), mga isyu ng Ang Bayan at Larab 
(ang upisyal na pahayagang masa ng 
Eastern Visayas). 


“Hilig ko talaga ang magbasa.” 


Marami ang aking mga plano sa hinaharap. 
Magpapatuloy ako dahil gusto kong maka- 


32 


tulong. Ikalawa, sa kanayunan din 
nanggaling ang aking mga kamag-anak. 
Kaya parang nasa dugo na namin ito. 
Magpapatuloy ako para maipakita ko sa 
aking mga kamag-anak na ako ay mata- 
tag at tumutulong sa masa. 


Ilang araw pagkatapos namin mainter- 
byu si Ka Yeng ay nagkita na sila ng 
kanyang kuya na si Kasamang Kiko. 
Ilang taon ding nawalay sa isa't isa ang 
magkapatid mula nang sumapi si 
Kasamang Kiko sa BHB. Nakatalaga noon 
si Kasamang Kiko sa ibang yunit kaya 
hindi agad sila nagkita ni Ka Yeng. 


“Masayang-masaya ako dahil dalawa na 
kami ni Yeng ang magpapatuloy sa lan- 
das na iniwan ng aming ama,” sabi ng 
kuya ni Kasamang Yeng. 


Sa ngayon, gumagampan si Kasamang 
Yeng ng gawaing pinansya at lohistika 
ng iskwad sa kinatalagahan niyang pla- 
tun ng BHB. Dito niya ibinubuhos ang 
kanyang talino at tapang para sa kala- 
yaan at hustisya na malaon nang 
ipinagkakait sa mga magsasaka, mangi- 
ngisda at iba pang inaapi at sinasaman- 
talahang patriyotikong sektor ng lipu- 
nang Pilipino. SP 


| 


Ka Maui at Ka Santos 


abilang sina Ka 

Maui at Ka Santos 

sa mga Pulang 

mandirigma na 

nasa unahan ng 

pagtulong sa 
mamamayang sinalanta ng 
bagyong Yolanda noong 
Nobyembre 2013. Nakapaloob 
sila sa platun ng BHB sa 
Eastern Panay, isa sa mga 
lugar na hinambalos ng super- 
bagyo. 


Nakapanayam ng Sine 
Proletaryo ang dalawang 
Pulang mandirigma nitong 
Oktubre. Ikinuwento ng dalawa 
na nakisilong noon ang yunit 
nila sa bahay ng isang magsa- 
saka nang humagupit ang bag- 


yong Yolanda. Isinalaysay nila 

Pulang mandirigma 
Nonito Aguirre Command 
BHB-Panay Island 


kung papaano sila nagtulung- 
tulong na hawakan ang 
bubong ng kubo na malao'y 
nabitawan din sa lakas ng 
hangin. 


Matapos ang bagyo, maagap 
na tinasa ng Hukbo ang pinsa- 
la idinulot nito. Kaagad nilang 
binuo ang plano sa pagtulong 
sa mga baryo, laluna na sa 
pagpapasikad ng produksyon. 


“Nag-usap kaagad ang mga 
kaupod (kasama) para pagpla- 
nuhan ang pagtulong (gaya 
ng) pagkumpuni sa mga nasi- 
rang bahay, paghawan ng mga 
nasirang daanan dahil sa kapal 
ng putik. Nagpatawag ng mas- 
miting ang mga tagabaryo 
para pag-usapan ang mga 


nawalang yero, nawasak na mga tubigan 
at mga haligi ng bahay. Ni isang katiting 
o piso na tulong ay wala kaming hiningi 
sa masa.” 


Hindi matatawaran ang laki ng ginampa- 
nang papel ng mga Pulang mandirigma 
sa pagtulong sa mga nasalanta ng bag- 
yong Yolanda noong nakaraang taon. Sa 
humigit-kumulang isang buwan mula 
nang humambalos ang bagyo, araw-araw 
silang nasa baryo para tumulong sa mga 
nasalanta. Ipinamalas nila ang diwa ng 
paglilingkod sa masa. 


Hindi lingid kina Maui at Santos na nasa- 
lanta rin ang kanilang mga kaanak na 
malapit lang sa lugar nila. Nabahala sila 
hinggil sa nangyari sa kanilang mga 
pamilya dahil nasaksihan nila ang pin- 
saalng idinulot ng bagyo sa mga baryong 
kanilang tinutulungan. 


Gusto sana noon ni Ka Santos na umuwi 
muna para tumulong dahil nabalitaan 
niya na natumba ang kanilang bahay. 
“Sumandig ako sa tiwala ng Partido at 
rebolusyon dahil mayroong organisasyon 
sa aming baryo at hindi naman pababa- 
yaan ang aking pamilya,” wika pa ni 


Santos. Sa panig naman si Maui, tiwala 
siya dahil ang kanyang pamilya ay aktibo 
ring kumikilos at tiyak nakagawa na sila 
ng mga paraan kung paano makakaaga- 


pay. 


Naging inspirasyon ng dalawa ang malu- 
god na pagtanggap sa kanila ng masa 
habang tumutulong. “Itinuon namin ang 
pagtulong sa pagkukumpuni ng mga 
bahay at pagsasalba sa mga naaning pro- 
dukto.” 


Nakita nila na wala nang ibang sasandi- 
gan ang masa kundi ang kanilang sarili 
at ang hukbong bayan. Malayung-mala- 
yo ito sa ibinigay na tulong ng reaksyu- 
naryong gubyerno (na namigay ng mga 
si-rang pagkain at mabahong bigas) na 
labis-labis ang pagkaantala (halos tat- 
long buwan na matapos ang bagyo). 
Malala pa, tuluy-tuloy ang mga opera- 
syong militar sa erya na naging abala sa 
pagsisikap ng mga tao na makabangon. 


Ang mahigpit na pagkakaisa ng huk- 
bong bayan at ng mamamayan ang 
dahilan kung bakit patuloy na sumusu- 
long at lumalakas ang Bagong Hukbong 
Bayan. SP 

